text:
KRALENDIJK – Djasabra 15 di ougùstùs último pa promé biaha Boneiru a organisá e gran final di e aktividat di Arte di Palabra, kaminda Aruba, Boneiru i Kòrsou a partisipá. E aktividat a tuma lugá na Kaya Somontuno 6. 12 hóben a representá Boneiru, for di Kòrsou tambe a partisipá 12 hóben i di Aruba pa medio di grabashon di video, 8 hóben. Arte di palabra ta un kompetensia Literario, Poesia i kuenta kòrtiku. Shermantha Frans i Sergino Finies a fungi komo maestro di seremonia. Na komienso di e aktividat a dirigí palabra diputado Nina Den Heyer i Felix ‘Papito’ Thomas, kende ta hefe interino di SKAL. Nan a menshoná entre otro pa hóbennan sigui desaroyá nan talento i usa e mente pa kreatividat.
Partisipantenan di Aruba lamentablemente no por tabata presente debí na e situashon ya konosí, pero a hasi grabashon i pasa esaki durante e aktividat na Boneiru, den presensia di partisipantenan di Boneiru i Kòrsou. E aktividat tabata bon bishitá. E ganadó apsoluto a resultá Thanee Jamanika di Kòrsou. Hopi emoshonal ku lágrima di felisidat el a risibí su premio for di man di diputado Nina den Heyer.
Aki ta sigui resultado di e aktividat:
Kategoria A Poesia Eksistente Klas 1-2
Segundo Finalista: Ramso Coffy, Título di teksto: Mi por. Outor: Lyndon Leito
Promé Finalista: Juraily Meulens, Título di Teksto: Ami ta ami, esun ku mi ta. Outor: Shurendel Luciana
Ganadó Kategoria A Poesia Eksistente: Juruene Nita, Título di Teksto: Mi Kultura, nos Kultura. Outor: Ilse Schoobaar
Kategoria B Poesia Original Klas 1-2
Terser finalista: Maria-Luisa Troncon, Título di teksto: Kompatriota mi ta. Outor: Maria-Luisa Troncon
Segundo Finalista: Christina Méndez Canelón, Título di Teksto: Estranhero. Outor: Christina Méndez Canelón
Promé Finalista: Shuraino Calister, Título di Teksto: Ban tuma rienda. Outor: Shuraino Calister
Ganadó Kategoria B Poesia Original Klas 1-2: Jeaniro Dorothea, Título di teksto: E ruta. Outor: Jeaniro Dorothea
Kategoria C Poesia Original Klas 3-6
Terser finalista: Jordan Martis, Título di Teksto: Refleho. Outor: Jordan Martis.
Segundo Finalista: Shellany Sebelon, Título di Teksto: Un Granito na bo honor. Outor: Shellany Sebelon
Promé finalista: Irlenska Martinus, Título di Teksto: Fin di Mundu. Outor: Juriella Josephia
Ganadó Kategoria C Poesia Original Klas 3-6: Dannzjelo Nassy, Título di Teksto: Apresiá. Outor: Dannzjelo Nassy
Kategoria D Kuenta Eksistente Klas 1-2
Terser Finalista: Rodion Martis Bito, Título di Teksto: Spiritu pia pisa. Outor: Pierre Lauffer
Segundo Finalista: Noemi Nicolino, Título di Teksto: Ta ami nan ke men. Outor: Tafari Janga
Promé Finalista: Julinette De Leeuw, Título di Teksto: E kasamentu a kolapsá. Outor: Nashourna Godvriend
Ganadó Kategoria D kuenta Eksistente Klas 1-2: Liantie Trenidad, Título di Teksto: Risibimentu. Outor: Lyndon Leito
Kategoria E Kuenta Original Klas 1-2
Promé Finalista: Darnica Pourier, Outor: Darnica Pourier
Ganadó Kategoria E Kuenta Original klas 1-2: Wendel J Polanco, Título di Teksto: Mi Soledat a Krea arogansia. Outor: Wendel Jansen Polanco
Kategoria F Kuenta Original Klas 3-6
Terser Finalista: Naidjely Sumter, Título di Teksto: E soño. Outor: Naidjely Sumter
Segundo Finalista: Juriella Josephia, Título di Teksto: Don Pepe. Outor: Juriella Josephia
Promé Finalista: Derickson Ellensburg, Título di Teksto: E desobedensia di e,o I u. Outor: Yannick Daantje
Ganadó Kategoria F Kuenta Original Klas 3-6: Tahnee Jamanika, Título di Teksto: Dios mester libra! Outor: Gyandro Marselia
Ganadó apsoluto Arte di Palabra ABC 2020
Tahnee Jamanika
Título di Teksto: Dios mester libra!
Outor: Gyandro Marselia


c: text/html

text:
Kralendijk- Riba djasabra tin un kaso nobo di Covid-19 na Boneiru. Na tur tin 29 hende ku a pasa tèst ayera, di kual 1 a resultá positivo.
Despues di algun dia ku 4 kaso nobo, riba djabièrnè i djasabra kosnan a slou atrobe ku respektivamente sero i un kaso nobo. Un hende a rekuperá. Esaki ta pone ku e kantidat di kaso aktivo na Boneiru ta keda para na 13.
Gobièrno ta hasi un yamada na tur hende pa pasa tèst asina ku nan sinti síntoma ku por mustra riba presensia di Covid-19. Hende ku ke tèst por yama 0800 0800 pa registrá.

robotstxt: allowed

filter: keep


text:
ORANJESTAD,Aruba
Basa riba ranking di tur Destinacion y Puerto cu nan ta bishita Diabierna ultimo un delegacion di Aruba consistiendo di Minister di Turismo, Salubridad y Deporte, Sr. Dangui Oduber hunto cu CEO y Director di Aruba Tourism Authority (A.T.A.) y Aruba Ports Authority (APA), Sra. Ronella Tjin Asjoe-Croes y Sr. Marc Figaroa, como tambe Consehera di Minister di Turismo, Srta. Sharlyze Romano, CFO di APA, Sr. Humphrey Tromp y Cruise Manager di A.T.A., Sr. Mario Arends, a sostene diferente reunion dirigi riba turismo crucero. Entre otro a reuni cu Carnival Cruise Lines na Miami, unda a toca diferente topico di importancia pa e industria di crucero di Aruba. Durante e reunion aki, Carnival Cruise Lines a duna Aruba e grato noticia cu Aruba a conquista e promer puesto como e mihor destinacion y puerto riba nivel mundial. Esaki a surgi a base di puntuacionnan cu pasaheronan di e linea di crucero ta duna na diferente aspecto di nan vacacion y itenerario di e biahe crucero manera calidad di servicio, amabilidad, compras, restorantnan, infrastructura, etc. Aruba ta consistentemente un destinacion fuerte, cu semper ta score bon, y cu a tuma e puesto di promer lugar na 2019. Aruba su averahe den e ultimo aña ta riba 9 punto (10 ta e maximo), cual ta un puntacion sumamente positivo y cu a duna Aruba e empuhe necesario pa logra obtene e posicion di mas halto den e region di Caribe y di mundo. Ehecutivonan di e linea di crucero a expresa hopi elogio pa Aruba. Aruba ta un destinacion y puerto ehemplar pa Carnival Cruise Lines. E linea di crucero a accentua e importancia di con Aruba ta desplega trabou di equipo cu un colaboracion estrecho entre Aruba Tourism Authority y Aruba Ports Authority implementando e maneho estableci pa Minister di Turismo y Gobierno di Aruba. Carnival Cruise Lines ta e linea di crucero di mas grandi na mundo y a trece casi 200 mil turista crucero na 2019. Minister Dangui Oduber a expresa su satisfaccion grandi y a enfatisa e importancia di e partnership entre Aruba y Carnival Cruise Lines y a compromete pa sigi traha den e mesun forma pa mantene y amplia e ventaha competetivo cu actualmente Aruba ta gosa di dje. Minister Dangui Oduber ta felicita A.T.A., APA y tur esnan cu ta traha den e industria aki ya cu logronan manera esaki ta bin a base di trabou hopi duro pa asina por brinda e mihor experiencia posibel na nos bishitantenan. E Minister ta indica cu esaki ta sirbi como estimulo pa sigui bai dilanti y mester sirbi como un momento pa wanta nos skerpi, a yega number 1 mester sigui haci esfuerzo pa mantene esaki.


text:
Tormenta tropikal
Un tormenta tropikal ta surgi fo'í un area di preshon bou (na ingles: A low pressure area òf tropical depression) i na hulandes ta tropische depressie. Laga bisa un depreshon tropikal ta surgi den un region nòrt òf sùit di ekuator òf ekuador, pero no riba òf pega ku ekuator, komo ei e coriolis efèkto ta suak. Teoria di un franses Gustave Gaspard Coriolis, aki ta papia un sirkulashon di nubia den forma di un spiral ront di su núkleo.
E sistema den kombinashon ku rotashon di mundu e ta forma un sirkulashon konsentrisá (di tur banda ta drai ront dje mes un punto ) di e depreshon tropikal, nòrt di ekuator ta drai bai lenks i parti sùit e ta drai bai reks. Nan a opservé ku satélit.
Zona di konvergensia[editá | editá fuente]
Den e zona aki ku yama Zona di Konvergensia Inter Tropikal òf (Inter Tropical Convergence Zone ITCZ) ta un zona instabil ku un area di mas òf mes fo'i 500 te 1000 km nort òf sùit di ekuator, den e region aki ta surgi hopi depreshon tropikal pa dia. Un depreshon Tropikal tin otro karakteristiko fo'i un depreshon den otro klimanan nòrt of sùit 23.5 grado di latitut, esaki ta surgi di airu friu i kayente ku ta bini subtropikal. E depreshon tropikal mester por konveksá ( ta sirkulashon di airu kayente ku ta bai laira i airu friá ku ta bai abou ) pa e kontinuá.
Vaporashon i kondensashon[editá | editá fuente]
E fenómeno aki ta stimulá di su mes, dor di vaporashon i kondensashon di awa di laman na temperatura di 26 pa 27 grado selcius. E awa ku ta vaporá ta subi bai laira i kondensá bira nubianan, esaki ta drúpel di awa mashá chikitu ku ta kresé bira pisá i kai. Esei ta yobida òf awaseru( por kompará esaki ku ora benta awa frui riba un kos kayente ku dàmp ta sali ).
Dor dje yobida aki ta surgi mas energia ku ta oumente bientu ku ta bai riba na un haltura ku preshon di airu ta sigui baha i hala airu humedat foí den besindario, esaki tambe ta kondensá i yobida ku tempestat mas fuerte ta surgi.E sirkulashon di e sistema ta kuminsa bira mas fuerte i lanta bientu mas duru i e ta bira tormenta (tropische storm)
Airu kayente fo'i sahara[editá | editá fuente]
Si den e sistema aki bientu sigui oumentá yaga na un velosidat di 60 km p/o i preshon òf forsa di bientu 8 (windkracht 8) e depreshon tropikal aki ta bira un tormenta tropikal hopi fuerte (kompará ku un sùitwest òf sùiduwest) ku ta bin fo'i direkshon di sùitwèst ora ku nort di ekuator bientu ta ketu, posibelmente ku den laira bientu di sùitost pasat pasa riba ekuator bin nòrt ta bira sùitwèst pasat. Ora ke yega den zona ITCZ unda hopi depreshon tropikal ta surgi por bira un Tormenta di Sùitwèst ku por hasi hopi daño riba su direkshon kontrali promé ku e por kaba na nada. Si un tormenta tropikal surgi den Osean Atlantiko na haltura di Karibe nèt riba kontinente Sùit Amerika i west di kosta di Afrika, i ora ku e kue direkshon di west yega na un velosidat 118 km pa ora, e ta un orkan. Riba laman e hala su energia fo'i vaporashon di awa di laman. Komo ku e temperatura di awa di laman ta 26 - 27 grado selsius,dor airu kayente ku ta bin fo'i Sahara den Afrika. Meteorologikonan ta anunsiá e direkshon di orkan. Den e region aki ta surgi hopi tempestat i yobida fuèrtè ku ta trese peliger pa aviashon i nabegashon kuné.
E ta kaba na nada[editá | editá fuente]
Si no tin bientu den atmosfer pa trèk e tormenta tropikal den un direkshon, e ta keda mové pokopoko di 5 á 10 km pa ora. Asina ku bientu oumentá na haltura ei di 15 á 17 km e por trèk skùins i su velosidat ta aminorá i ta kaba na nada. Asina ku un orkan subi tera e no tin vaporashon di awa mas, e ta perde su fuente di energia i e frikshon riba tera ta hopi mas grandi ku riba laman. Si e bolbe subi laman kaminda ku temperatura di awa ta 26 pa 27 gradu e ta oumentá, tumando direkshon di nort kaminda e temperatura di awa ta bou di 20 grado selsius pokopoko e bira un tormenta chikitu te ora ku e kaba na nada.
Destruktivo[editá | editá fuente]
E fenomeno aki ta destruktivo i ta un peliger pa sivilisashon humano tur kos ku ta riba su kaminda e ta destruí. Paisnan den zona nòrt òf sùit di ekuador ku kasi tur aña tin ku restorá katástrofe di orkannan ku ta desastoso pa nan ekonomia.


text:
Awe a keda oficialmente anuncia cu ATANIRO lo forma parti di e ‘line-up’ di entretenimento musical na Cirque du Soleil Charity Gala. E cantante hopi admira aki lo haci su show mey anochi, unda manera el a anticipa cu e lo pone ambiente completo den Renaissance Convention Center. Esaki ta prome biaha cu ATANIRO ta presenta den Kiwanis Club of Aruba su charity gala y hunto cu e tres bandanan: Buleria, ‘N Fusion y Tsunami ta bay bira un anochi di diberticion, ambiente, bailamento y gozo.
Pa complace tur gusto tin e aña aki un biaha mas, DJ Edson Tromp, cu su seleccion di cancion di 80s, cu semper ta atrae un publico grandi riba e pista di baile pa swing riba un otro ritmo. No unicamente tin e tremendo parti musical pa entretene durante Cirque du Soleil, pero ta bay tin tambe entretenimento acrobatico y aerial dancers, cu un show special di RCC Aruba, cu a haci un impacto grandi na America’s Got Talent.
Segun e miembronan di committee fundraising a informa awe mainta durante entrevista na diferente radio emisora, cu tin solamente algun carchi ainda obtenibel y cu nan ta anticipa un ‘sold out’ den e proximo dianan. Pa un ticket di AWG 450.00 valido pa dos persona, lo tin ademas di entretenimento, un exkisito dinner buffet, diferente bar cu excelente biña, whiskey, craft beer, mojito y sangria.
E decoracion den Renaissance Convention Center lo bay ta simplemente espectacular manera semper por spera di e fiestanan di Kiwanis Club of Aruba. Esaki sigur ta un evento cu bo no por perde riba diabierna 18 di november!


text:
KRALENDIJK- Ayera tardi pa 5 ‘or di atardi, e kompania di aviashon EZ Air a ehekutá un promé buelo komersial pa Boneiru ku su avion Saab340B.
Djaweps e kompania a risibí, for di man di minister Charles Cooper, e sertifikashon pa uso di e avion nobo. E introdukshon di e avionnan nobo ta nifiká un era nobo pa EZ Air, pero tambe pasaheronan ku ta biahando for Boneiru pa Aruba i Kòrsou, pero tambe pa Colombia.
E avion ta konta ku 34 stoel, i ta kasi dòbel mas grandi ku e avionnan ku EZ Air i tambe Divi Divi Air ta usando riba e ruta, despues ku e kompania Insel Air a bati bankarota.
Stiwardès
Dor di su grandura, e avion nobo tin tambe stiwart ku stewardès na bordo, algu ku no ta nesesario ku avion ku ta karga ménos ku 20 hende.
Dentro di poko EZ Air ta sperando un di dos avion di marka Saab. Ta bai usa e avionnan Saab banda di e avionnan eksistente di EZ Air, ku ta e Beechcraft 1900D.


text:
Den declaracion ofreci diaranson merdia, lider di fraccion MAS, drs. Marisol Lopez-Tromp a duna di conoce su motivacion pa vota contra e mocion cu coalicion a presenta pa cu e deficiencia den operacion di Directie Infrastructuur en Planning (DIP). Fuera cu Minister President den dos ocasion y durante ultimo dos aña no a logra un avance distintivo, e parlamentario di oposicion, como ex titular di Infrastructura ta convenci cu e miho opcion pa e departamento aki ta pa cer’e completamente y lant’e di nobo.
Lopez-Tromp a menciona cu durante e tratamento di presupuesto di Pais Aruba pa 2023 Prome Minister Evelyn Wever-Croes a bisa cu awo si e ta bay kita tur retraso. Sinembargo e no a haci esey prome cu Lopez-Tromp a asumi e puesto, ni tampoco despues. E prome mandatario ta priminti di awo si lo bay elimina tur retraso y cu el a depolitisa e departamento.
Lopez-Tromp: “Mi no tin ningun creencia cu e ta bay drecha. Es mas, mi ta kere cu mester desmantela e departamento.” Esey ta e proposicion cu e lider di fraccion y partido MAS a haci dos aña pasa, esta pa cera, lanta algo nobo y laga e hendenan solicita di nobo pa bay den funcionnan cu ta cuadra y cu ta cumpli cu cierto rekisito. Tambe e ta propone pa laga hende nobo solicita pa asina tin un proceso caminda por controla ken ta esunnan cu mester cumpli cierto funcion y particularmente e maneho di e departamento aki.
Pa un relato mas amplio, lesa TREMPAN.


text:
Bebi: Desarojo Di Un Bebi Den Su Di 5 Luna
Aki nos ta trese pabo un par di punto tokante desarojo di un bebi den su di 5 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Den e di 5 luna di un bebi
Den e periodo di 5 luna di bo bebi e por bai strek su manan mas tantu. E lo bai trata na mishi ku bo kabeinan. Su kabes lo e por tene na laria ora ku e ta sinta. E lo bai trata na lora i keda riba su zei. E por hasta bai kuminsa gatia. Aworaki lo e por tene obhetonan mihor den su manan. Pues tene na kuenta ku e ta bai mishi ku mas tantu kos den kas.
Medidanan di seguridat ku bo por tuma ta:
- Stopcontact: tapa stopkontact nan pa preveni ku e bebi por hinka su dede aden
- Hukinan skerpi: na hukinan skerpi na un mesa bo por pone un protector di huki. Ja asina ora e trata na tene na un punta di mesa pe para anto e kai anto bolbe lanta, e no dal su kabes na e punta di mesa.
- Porta: tene portanan sera of pone protektornan di porta of scharnier na e porta. Ja asina e bebi no ta pone su dedenan meimei di e porta
- Bentana: for di e momentu ku e bebi por subi riba kosnan e por subi pa wak dor di un bentana i e por kai pafo. Si bo tin bentana ku ta schuif, wak pa e no ta kompletamente habri
- Trapi: trapi den kas tambe por ta un peliger pa e bebi. Wak si bo por pone un heki na e trapi
- Mata: pone mata un kaminda ku e bebi no por jega. Sierto blachinan di mata ta venenoso. I si e hinkele den su boka, esai por bira un problema.
Un bebi di ongeveer 5 luna ta experimenta ku su boka dor di saka belnan for di su boka. E lo bai saka blaas for di su boka. E ta saka su lenga for di su boka anto hasi sonidonan stranjo. E por distingi awor tambe si bo ta positivo of negativo. E por bira den e temporada aki “eenkennig”. E lo ke ta mas tantu ku abo i menos ku hende stranjo.
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!


text:
E lo sigui dirigi Arubaanse Voetbal Bond pa 4 aña mas!
ORANJESTAD, Aruba: Recientemente Arubaanse Voetbal Bond a eligi su directiva nobo. A reeligi Ing. Richard Dijkhoff como Presidente di e asociacion di futbol.
A scoge den e prome tanda di e votacion y awo e ta cla pa asumi su retonan nobo relaciona cu e periodo nobo.
Ing. Richard Dijkhoff a manifesta cu e ta hopi contento pa a wordo reeligi, pero mas cu tur cos e ta contento di por continua cu e trabao cu el a inicia. “Esey pa mi ta mas importante cu pa un periodo di 4 aña. Pasobra e oportunidad cu nan a duna mi, e confianza cu mi a ricibi, pasobra segun mi a mira e resultado, e sala a papia cla, kiermen cu nan ta aprobando locual cu mi a inicia”, a bisa.
Presidente di AVB a indica cu e ta haya oportunidad di caba locual el a inicia y aworaki ta pone un presion un tiki mas grandi pasobra e tin un deber pa por logra locual el a permiti.
E ta contento cu e resultado, a enfatisa. Banda di esaki a agrega cu tin dos miembro nobo cu a drenta den e directiva y cu ta personanan cu tin curason pa futbol. E aporte cu nan lo bay duna pa por fortalece e directiva sigur no tin duda cu esaki.
“Mi ta yama nan bonbini den e team nobo. E prome cos cu nos ta bay haci ta sinta, reuni y palabra. Con nos ta bay haci e trabao e cuatro añanan nos dilanti”, Richard Dijkhoff a manifesta.
FIFA y CONCACAF lo ta dispuesto pa bin caba pa nan por duna e miembronan nobo splicacion riba con e federacion tin cu funciona. Den pasado tabata tin hopi problema riba e tereno aki pasobra no tabata tin comprension di e pakico “Nos tin cu haci locual cu nos a haci”, a agrega.
E federacion ta birando mas profesional y tin cu bay cuminsa mir’e como un compania. Tin tendencia di mir’e a base di boluntarismo, pero FIFA ta poniendo fondonan pa por yena na staff y haci e federacion mas profesional, Presidente re-electo di AVB, Richard Dijkhoff a expresa.


text:
Na Spaña 67% di e pueblo ta mira korupshon komo nan problema prinsipal.
Den un enkuesta, siudadanonan den 42 pais na Europa i Asia Sentral a bisa ku nan kere ku korupshon, ta un problema ku no a logra solushoná.
Ocho di kada dies spañó a rekonosé ku Prome Minister Mariano Rajoy, no ta kombatí e bisio sosial manera mester ta, asina a sali den un informe di e organisashon Transparencia Internacional España. Mas aleu e informe ta bisa ku 67 porshentu di spañónan ta pensa ku korupshon ta un di e problemanan mas grandi ku ta kastigá e pais. Den e informe, Transparencia Internacional España a públika resultadonan di e Barómetro Global di korupshon den 2016.
Di e 42 paisnan di Europa i Asia Sentral ku a partisipá den e enkuestanan, unu di kada 3 siudadano ta afirmá ku korupshon i soborno ta e problema mas grandi den nan pais. Entre 65 pa 67 porshentu di e kosovarnan (Repúblika di Kosovo), spañónan i moldavionan (Moldavia) ta pensa ku nan gobièrnunan mester atendé korupshon ku e prioridat nesesario. Na Spaña un 3 porshentu di e pueblo ta atmití di a yega di paga soborno pa hasi uzo di alomenos 1 di e 8 servisionan públiko ku tabata indiká den e enkuesta. 35 porshentu di e spañónan enkuestá ta pensa ku tin un miedu pa posibel konsekuensha negativo, si nan denunsiá korupshon. Di otro banda, 19 porshentu di spañónan ta aseptá korupshon komo algu normal, segun e informe.


text:
Nos invitado den e programa aki ta Julio Herrera kariñosamente jama Sjon Julio. E ta un persona hopi konosi aki na Boneiru i tabata aktivo riba hopi tereno manera politika i tambe enseañsa. Shon Julio ta bin di un famia prominente di Boneiru den komersio. Nos ta kombersa ku Shon Julio tokante su bida.
Produkshon: Fundashon Históriko Kultural Boneriano
Durashon: 56 minüt
Fuhikubo ta presentá: Julio Humberto Ramon Herrera
Nos invitado den e programa aki ta Julio Herrera kariñosamente jama Sjon Julio. E ta un persona hopi konosi aki na Boneiru i tabata aktivo riba hopi tereno manera politika i tambe enseañsa. Shon Julio ta bin di un famia prominente di Boneiru den komersio. Nos ta kombersa ku Shon Julio tokante su bida.


text:
Si boso keda den Mi palabra, boso ta berdaderamente discipel di Mi, y boso lo conoce e berdad y e berdad lo haci boso liber (Juan 8:31+32).
Pa e Dios di nos Señor Hesus Cristo, e Tata di Gloria, por duna boso un spirito di sabiduria y di revelacion den e conocemento di dj’E (Efesionan 1:17). Nos mester tuma tempo den presencia di Dios, pa asina haya un contesta firme cu ta bon pa un y tur.
Haci mi conoce Bo camindanan, O Señor, siña mi Bo berea, guia mi den bo berdad, y siña mi,pasobra ta Abo ta e Dios di mi salbacion, riba bo mi ta spera henter dia (salmo 25:4+5).
Dios ta bisa den e buki di Santiago 1;5-8 ta para skirbi: Ma si cualkier di boso tin mester di sabiduria lag’e pidi Dios.
Kende ta duna na tur hende generosamente y sin reproche, esaki lo wordo duna na dje.
Ma lag’e pidi den fe sin ningun duda, pasobra esun cu ta duda ta manera ola di lama cu ta wordo lastra y tira door di biento.
Pasobra no laga e hende ey spera cu e lo ricibi algo di Señor.
Siendo un persona di curason dobel, inconstante den tur su caminda nan.
Tur sopi pura ta sali salo, pasobra tur cos tin su prijs, y hende a bira floho pa acerca e trono di Dios, of nan ta papia di Dios pero nan ta incredulo, of nan ta bofonado of cherchado, of nan trabao y puesto ta asina halto cu den tur cos nan kier laga Dios afo.
Den Filipensenan 4:6 Señor ta bisa cu laga tur nos peticionnan ta conoci dilanti di Dios, esey ta nifica cu nos mester comunica cu Dios pa nos tin pas y exito.
Tin hopi pais rond mundo caminda tin e mandatarionan cu ta consulta bruho, y nos tur ta mira locual ta pasando den e paisnan, cual ta hopi dolor y tristesa.
Dios ta buscando e mandatarionan cu un curason dirigi na Dios, pero si e curason di e mandatario ta leu for di Dios, kico nos por spera? Pa medio di esaki nos por compronde e direccion den cual mundo ta bayendo.
Ta mescos cu den un cas di famia, un mama ta haci oracion, pero e tata- y yiunan ta bati caya tur dia, lubidando riba tur responsabilidad y hasta tribi di bay trabao burachi. Ta pidi e esposa- y mamanan haci oracion pa nan. E cosnan ey no ta funciona, pasobra bo no por haci bofon di Dios.
Ta tempo pa bira original y busca Dios y no sigui sconde tras di capa di otro hende, e yiunan no por haci malo y sconde tras di mama of tata (1 Samuel 2:22-25).
Laga nos siña for di e hoben Jabes (1 Cronicanan 4:9+10) kende a reconoce su situacion y e mes a bay dilanti di Dios Todopoderoso cu su oracion, autentico, original, den tur humildad, reconociendo Dios como soberano y Dios a concede su peticion. Jabes ta un ehempel pa tur hoben.
Ora nos pidi Dios sabiduria ta nifica cu nos ta humilde, nos ta reconoce cu nos mester di Dios y cu nos tin fe cu Dios por yuda nos. Ora Dios mira esey E ta bendiciona nos.
Manera tempo ta birando, manera maldad ta aumenta, nos ta roga tur hende pa nos bay bek na nos rudia. Pidi sabiduria di Dios pa dirigi nos hogar, nos famia y specialmente nos pais.
Pasobra di berdad nos ta den tempo nan trabahoso (2 Timoteo 3 :1-5).


text:
Paris Hilton probablemente lo mester sigui su soño riba su mes. Esaki ta debi na patriarca di e famia Hilton, Barron Hilton, e welo di Paris cu a termina lagando 97% di su patrimonio na e Fundacion Conrad N. Hilton, ora cu el a muri na september 2019. Resultado di esaki ta cu el a laga solamente 3% pa dividi entre e otro herederonan. Esaki no tabata e plan. Barron tabata cla pa laga su patrimonio total di $ 4.5 mil miyon na su famia. Segun e informacionnan, el a cambia di opinion na 2007 despues di a sinti berguensa di su nieta, Paris, pa loke el a haci cu e nomber di Hilton.
Paris Hilton a lansa un documental nobo y controversial, This Is Paris, pa mustra mundo e muhe tras di un ‘personahe’. Pero den e documentario e ta revela tambe e detayenan profundamente personal durante su etapa bishitando e scol Provo Canyon School (PCS), cu door di su comportacion el a ser hiba na e scol tempo cu e tabata adolescente. Loke a cuminsa como un documentario pa aclarea e concepto fout cu tin riba su FAMA mundial, e ta pa mustra cu e ta mucho mas inteligente cu un stem di baby proyecta den e reality tv ‘The Simple Life’ y su slogan: ‘That’s hot’, produciendo e documental ta manera un terapia cu e strea a permiti pa discuti publicamente como algo cu el a blokia inconscientemente durante hopi tempo.
Door di e influencia di Paris, e mester ta semper atento di e intencionnan berdadero di e hendenan cu anda rond di dje. Un di escenanan memorabel ta unda cu por mire cu un ‘stack’ di Macbooks rond di dje, manera cu e ta papia over di esaki ta, cu cada bes cu e tin un guy nobo, e mester haya un computer nobo door cu varios di su guynan ta purba di hack su computer y purba di haya e informacionnan personal di dje.
E strea ta purba di consola su sentimentonan di intenso soledad y desaliento: “Tin ora mi no sa ni sikiera ken mi ta mas”, Paris a bisa. Su obhetivo ta pa converti den un biyonario; su ruman muhe (Nicky Hilton Rothschild) ta yame ‘greedy’. Ora e tabata adolescente cu e tabata scapa pa bay e clubnan na New York, e mama di Paris, Kathy, a bisa cu e tabata kere cu e tabata den su camber. Finalmente, su mayornan a hibe na e scol na Utah, Provo Canyon.
Den e documental, Hilton ta revela di e abusonan cu e mester a tolera. E tabata bisa cu hopi di e muchanan ta ser humilia: “tortura e muchanan y mira nan sunu”. E ta afirma cu el a bay Provo Canyon School, unda cu el a ser abusa fisicamente y mentalmente; golpia y obliga pa pasa tempo su so den un camber di aislamento y obliga pa tuma prescripcion di remedi, cu e no tabata sa kico nan tabata e tempo ey. Tambe tabatin hopi otro cos cu tabata pasa eyden, el a afirma.


text:
Jay Z ke kumpra müzik di Prince ku no a sali riba merkado ainda.
Segun TMZ, Jay Z tin planiá pa kumpra e müzik ku no a sali ainda riba merkado, di defuntu Prince. Sinembargo ainda no ta muchu kla kiko e kasá di Beyoncé ke hasi ku e piesanan. E rèper a topa ku Tyka, ku ta ruman muhé di Prince, pa negoshá tokante e piesanan. Segun e wepsait di entretenimentu Jay Z lo a ofresé masoménos 40 mion dòler pa un kantidat deskonosí di piesa. Ounke ku Tyka ta haña e proposishon bon, tur e rumannan di Prince mester duna nan aprobashon pa e benta. Jay Z lo tabata interesá tambe, na poderá di e derechonan pa “streaming” di e diskografia di e kantante difuntu, pa su empresa Tidal.


text:
Seguro di Accident
Kico ta e seguro di accidente?
E seguro di accidente ta percura pa un trahado haya parti di su salario den caso cu e trahado no por traha pa motibo di un accidente di trabao.
Den caso cu un asigurado fayece a consecuencia di un accidente di trabao, e seguro di accidente ta regla e derechonan di su casa, yiu(nan) of di otro personanan cu ta depende di e difunto pa nan gastonan di mantencion.
Cual trahadonan ta cay bao e seguro di accidente?
Tur trahado den sector priva ta cay bao e seguro di accidente, cu excepcion di e siguiente categoria di trahado:
E siguiente categorianan di trahado no ta cay bao e seguro di accidente:
- E doño di trabao cu ta traha pa su propio riesgo y cu ta ricibi pago.
- E casa, yui(nan) of mayor(nan) di un doño di trabao cu ta traha den su propio compania y cu no ta ricibi pago of cu ta ricibi pago bao nivel di e sueldo minimo.
- Personal domestico.
- Capitan of navegante riba barco bao bandera di Aruba.
- Empleadonan publico of empleadonan cu tin status legal igual na empleadonan publico.
- Trahadonan cu ta traha na cas.
Kico ta un accidente di trabao?
Un accidente di trabao ta un accidente cu ta sosode durante trabao, y ta relaciona cu ehecucion di e trabao, cu consecuencia cu e trahado ta keda incapacita pa traha.
Tambe ta considera como accidente di trabao, un accidente cu tuma luga na caminda pa of for di trabao usando e caminda mas cortico, of un malesa cu ta surgi despues di trabao cual ta relaciona cu ehecucion di trabao.
Cuanto e compensacion ta pa dianan di AO?
Desde e di dos dia cu e trahado a notifica SVb cu e ta incapacita pa traha pa motibo di accidente di trabao, e tin derecho riba compensacion. Tur trahado ta ricibi 100% di su salario den e prome aña di incapacidad pa traha pa motibo di accidente di trabao.
Despues di e prome aña, e compensacion ta bira 80% di e salario. Si e trahado ta keda incapacita permanente, SVb ta determina e nivel di incapacidad di e trahado. Despues e lo ricibi un porcentahe di su salario a base di e nivel di su incapacidad.
Cu cual rekisitonan e trahado mester cumpli pa por ricibi compensacion?
Pa por ricibi e benficionan e trahado ta obliga di inscribi na SVb como asegurado. Pa un trahado por ricibi compensacion pa accidente di trabao, e trahado mester entrega un bedrijfsongevallenformulier dentro di 1 aña, yena y firma pa su doño di trabao.
E trahado cu a haya un accident a consecuencia di un conducta prohibi, un acto intencional of descuido serio di e trahado, no por bin na remarca pa ricibi compensacion.
Con ta ricibi compensacion di SVb?
SVb ta duna compensacion pa seguro di malesa y accident despues cu a ricibi peticion pa cu esaki via e portal di MiSVb. Peticionnan pa pago di ZUK cu a ser entrega prome cu dia 20 di e luna coriente, ta wordo paga riba dia 5 di e siguiente luna.
Cuanto e prima ta pa e seguro di accidente?
E prima di seguro di accidente ta entre 0.25% y 2.5% di e salario bruto di e trahado. E porcentahe aki ta depende di e nivel di peliger di e trabao. Despues di un evaluacion di e grado di peliger SVb ta stipula e porcentahe cual ta mara na e trabao. E prima aki ta pa e doño di trabao.
Ta contra ley pa e trahado paga e prima, of pa e suma wordo reduci for di su salario.
Lesa mas riba e gevarenklasse aki.
Fayecimento di Asegurado
Den caso cu un asegurado fayece, SVb ta rekiri pa wordo informa di esaki dentro di 30 dia despues di e fayecemento. Esaki pa preveni cu na prome instante primanan ta wordo cobra dimas na e empresa; tambe si tabata AO cu lo mester paga bek compensacion di ziekengeld cu a ricibi dimas.
Pa haci esaki por manda un email cu e siguiente informacion di e fayecido na medisch@svbaruba.org:
- Nomber(nan) y fam (fam di soltera) ful
- Fecha di nacemento
- Fecha di fayecemento
- Empresa(nan) unda ta inscribi
- Overlijdensakte/ Certificado di defuncion
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Seri di Herensia Kultural
Tanki di rekompreshon
E tanki di ‘rekompreshon’ di stal, ku na fin di añanan sinkuenta trahadónan di Shell Curaçao nv a konstruí, tabata mas o ménos binti aña na uso den Sint Elisabeth Hospitaal (Sehos).
Pater Nooijen, historiadó i rekolektado
Na hopi sentenar di superfisie a logra haña mashá hopi opheto na Aruba, Bonaire i Kòrsou, tantu ophetonan históriko komo prehistóriko. Pater Nooijen ta un di e hendenan ku a pasa e kolekshonnan arkeológiko ei pa AAINA/NAAM. Biblioteka Mongui Maduro ta disponé di un desena di artefakto ku pater Nooijen a haña na Rooi Katootje i den kuadro di Dia Internashonal di Museo dia18 di mei ta ekshibí nan.
E òrgel di Znoa
A inougurá e òrgel di znoa Mikvé Israel Na Kòrsou dia 24 di òktober di 1866. Fielmente e òrgel a sirbi kasi shen aña komo respaldo musikal durante e servisionan, pero for di alrededor de 1950 no a toka e òrgel mas. Debí na e mal estado di e instrumènt musikal antik a pasa na usa òrgelnan eléktriko i for di 1980 ta usando un òrgel digital elektróniko komputarisá.
Kas di palu / kas di tabla
Di dia 5 te dia 7 di febrüari 2003 tabatin na Georgetown – Guyana un konferensia ku komo tema: “Wooden Urban Heritage in the Caribbean Region” (“Herensia Urbano di Palu den Region di Caribe”). Na e konferensia akí, organisá pa UNESCO World Heritage Centre, UNESCO Office for the Caribbean, CARIMOS – Organization of the Wider Caribbean on Monuments and Sites i gobièrnu di Guyana a partisipá representantenan di Sürnam, Guyana, Trinidad & Tobago, St. Lucia, Dominica, Antigua, British Virgin Islands, República Dominicana, Haiti, Cuba, Jamaica i Antia Hulandes. Meta tabata pa inventarisá loke di den pasado ainda ta eksistí den e region akí na konstrukshon urbano di palu, i kiko ta balapena pa protehé, konservá i pone eventualmente riba e Lista di Patrimonio Mundial di UNESCO.
Uso liber di ‘playanan di laman’ na Kòrsou (III)
Den dikshonario di Papiamentu e palabra “rancho” ta definí komo “kasita humilde”, pero pa e piskadó di Kòrsou e palabra tin un nifikashon spesífiko.
Monkey Zjar
E artefaktonan tradishonal di klei ku ántes tabata usa den Karibe pa warda awa aden, ta ophetonan sumamente stimá pa dos señora di edat na Saba.
Aunke no ta na Saba a traha nan, nan ta ehèmpel interesante di negoshi entre e islanan i prueba ku trahamentu di e artefaktonan akí – industria kasero ku tin rais hundu ankrá den historia kolonial di Karibe – a sigui eksistí. E poronnan akí ta trahá na Nevis, isla ku a sigui ku e produkshon di serámika tradishonal te dia djawe.
E memoria musikal di Kòrsou, Boneiru i Aruba
Bo ta subi trapi, drenta pa e porta riba kua tin skibí ofisina/kantoren. Ei, na e promé piso di Biblioteka Públiko Kòrsou na Skalo, for di bista di gran públiko, tin un kolekshon úniko di kasèt i CD. “Ta nobentisinku pa nobentiocho porshentu di tur muzik antiano registrá mekánikamente”, asina señor S. ‘Ruut’ Rubens ta kalkulá. “Mashá tiki ta falta.”
I ta nèt p’esei e kolekshon ta tantu balioso. Kuatershen disko di 78 revolushon, 650 single, 650 LP, 640 kasèt original i 1300 CD ta forma e núkleo di e kolekshon antiano.
Rubens a kuminsá na aña 1983 komo boluntario, promé pa yuda built up un kolekshon di músika klásiko. Den e aña aki biblioteka a kuminsá kolekshoná músika antiano. Despues ku biblioteka a muda pa e edifisio na Skarlo (1988) Rubens a dediká su tempu kompletamente na e kolekshon di músika antiano. Biblioteka tin for di e tempu ei un budget speshal pa esei.
Maskarada: herensha di Karibe i Bonaire
Hopi isla den Karibe i vários pais di Latino Amérika konosé paradanan di maskarada. No mester konfundí e paradanan aki ku selebrashon di karnaval. E paradanan aki tin antesedentenan ku ta bai bek muchu mas tantu den tempu ku selebrashon di karnaval na e paisnan enkuestion. E paradanan di maskarada ta por ehèmpel ‘Jonkannu’ di Jamaica, e maskarada na St. Kitts & Nevis, ‘Guloya’ di e parti oriental di Repúblika Dominikana, ‘Maskarada’ di Boneiru i e parada konosí komo “el baile de los diablitos’ di e pueblo afro-venezolano di Chuao, estado Aragua.
Marímbula
E di XXII Festival del Caribe, ku ta tuma lugá di dia 3 pa dia 9 di yüli 2002 na Santiago de Cuba, e aña akí ta dediká na Antia Hulandes, Aruba i Sürnam. Ta un bon okashon pa reflekshoná tokante e herensia kultural ku a yega nos islanan di Antia via Cuba. Entre otro por konta tres instrumènt musikal: bongo, tres i marímbula. E migrantenan ku na prinsipio di siglo 20 a traha den plantashon di kaña na Cuba, a trese nan aki ora nan a bolbe.
Lensu di kabes, un herensia afrikano eksitante
Si awendia un hende lo mester a gana su pan ku maramentu di lensu di kabes, probablemente lo el a kome, meskos ku ántes, pan seku. E lensu di kabes tradishonal a bai fo’i moda. Meskos ku saya (largu) ku djèki (blusa manga tres kuart). Mucha muhénan hóben ta haña ku lensu ta antikuá. Nan ta bisti lensu di kabes sí, pero e variante moderno no ta nada kompará ku e obranan di arte di siglo diesnuebe i binti.
Maraka
Añanan trinta i kuarenta ta konta di un mundu sin televishon, sin kòmpiuter i sin plèstik, pero yen di muzik. For di Venezuela i despues for di Cuba ritmonan cubano i suramerikano a waya bini Kòrsou: ‘música llanera’, son, rumba. I huntu ku e muzik e instrumentonan tambe a bini, entre otro ‘maraca’.
Kontra
Un di e ekspreshonnan spiritual di folklor antiano ku sin lugá pa duda tin su raisnan fuertemente ankra den suela afrikano ta trahamentu di ‘kontra’. Paketenan chikí ku funshon di talisman pa protehá bida di esun ku ta kargu’é o pa protehá bida i salu di muchanan resien nasi. Tambe pa trese suerte o atraé amor pa e sekso femenino o maskulino.
Peña pa strika kabei
E estilonan di kabei di último sinkuenta añanan di e parti femenino di nos poblashon, ta bale un studio speshal. Esaki ta konta tambe pa e persepshon tokante ‘bon’ i ‘mal’ kabei. E kontribushon aki ta e promé eksplorashon di e kultura di kabei i, pa sita e kulturista Elis Juliana, ‘e lucha kontra kabei’.
Rei Momo
Tur aña, durante karnaval, Rei Momo ta bolbe, bistí ku un otro bachi. I na Kòrsou e ta diferente for di esun di Aruba, i pa mucha e ta atrobe otro for di esun di hende grandi. Tempu a kuminsá ku Momo e tabata un ‘simpel’ pòpchi trahá di paña bieu yená ku sas i klapchi, awor ta bistié na paña presioso i yen’é ku vürwèrk profeshonal. E aña akí Momo tin un haltura di 7 meter! Rei Momo no ta pòpchi, e ta hende. Por lo ménos un pòpchi ku ta biba. Esaki t’asina pa motibu ku rondó di e pòpchi tin hopi aktividat, segun Henry Bethencourt (alias Heroudini) ku tur aña atrobe ta supla bida nobo den Rei Momo, i ku ta bolbe terminá e bida ei tambe.
Arkeologia na Kleine Werf
Kada tantu tempu ta drecha i/òf ekstendé haf di Kòrsou. Na mart i aprel 2007 a drecha muraya di waf di Kleine Werf. Durante e trabounan di ekskavashon ku a tuma lugá, Museo Nashonal di Arkeologia i Antropologia (NAAM) a saka portrèt di e sitio, di profil di e suela i meskos tambe di loke a topa ei ku ta di balor arkeológiko i a atministrá eseinan. A base di e resultadonan NAAM ta konsiderá Kleine Werf un sitio importante pa arkeologia.
Mucha den tempu di katibu ‘Relevá pasado pa kobra forsa’
For di 1e yüli te ku 26 novèmber 2006 lo por mira na Lanthùis Santa Martha Grandi, Soto e eksposishon ‘Herensia di Sklabitut’.
A base di temanan manera bida di plantashi, kastigu i opreshon venerashon di antepasadonan, sobrebibensia i kobra forsa ta duna un bista riba historia i herensia di sklabitut na Antia, Sürnam i e ròl di Hulanda. Den e kuadro aki NAAM ta publiká informashon nobo riba e no masha herensia investigá, manera e kontribushon aki di antropólogo Rose Mary Allen, ku aktualmente ta pone su último toke na su tésis mayor yama Towards a social history of the Afro-Caraçaoan population, 1863-1917.
Karnaval i t trahe di Karnaval
Mashá poko ta konosí tokante orígen di Karnaval na Kòrsou. Probablemente miembronan di elite europeo a trese karnaval Kòrsou na fin di siglo 19. Publicatieblad no.30 di 1872 ta menshon’é pa promé biaha ofisialmente.
Karkó
Sierto instrumènt ta rekerí profeshonalismo di primera pa por traha nan. Un kitara por ehèmpel òf un piano. Tin otro ku bo ta haña den naturalesa kasi kompletamente kla kaba pa uso. Manera karkó (Strombus gigas Linné) na Boneiru, instrumènt di airu trahá di e kokolishi di laman ku ta karga e mes nòmber i ku nan ta kohe den e bénewater ‘Lac’. E trompèt natural akí ta fásil pa traha, pero ta un berdadero arte pa tok’é.
Karosa
Karnaval: selebrashon di un fiesta popular. Mashá poko ta konosí tokante orígen di Karnaval na Kòrsou. Probablemente miembronan di élite europeo a trese karnaval Kòrsou na fin di siglo 19. Na 1872 a menshon’é pa promé biaha ofisialmente.
Kadena
Kultura di plantashon na ‘Mundu Nobo’ tabata fundeshi di e komèrsio di katibu transatlántiko. Ta portuguesnan a trese katibu afrikano bin planta kaña na Brazil, ku a bira e pais mayor importadó di katibu i e mayor eksportadó di kaña. Spaña a sera ku portuguesnan un ‘asiento de negros’, ku ta un kontrakt eksklusivo pa entrega di katibu, ku nan ta pone traha na e kolonianan na Amérika.
Na prinsipio hulandesnan, pueblo nabegante, a duna poko balor na e forsa di labor akí. Despues di kapturá un barku di katibu, masha biaha nan tabata laga e negernan liber na e promé tera firme ku nan topa. Na 1626 Kamer Zeeland di West-Indische Compagnie a disidí sin embargo ku nan ta ekipá un barku pa transportá katibu di kolonianan di Zeeland pa Amazonas i Kosta Brabu. Ta trata aki di un di e ehèmpelnan mas tempran di komèrsio di katibu hulandes. Na 1629 e mes Kamer Zeeland a tuma e responsabilidat pa entregá katibu na Nieuw-Nederland. E aña ei hulandesnan a konkistá Pernambuco den nort-ost di Brazil. Asina un komèrsio triángulo a desaroyá, di Hulanda pa Afrika ku produktonan ku nan tabata troka, manera paña i heru, di Afrika pa Brazil ku katibu i di ei bini kas bèk ku produkto di e plantashinan.
Klòk di misa (Saba)
Nan a laga resusitá for di olvido klòk di e misa anglikano The Holy Trinity Anglican Church ku pa promé biaha a bati na Saba den e último parti di siglo 19 i a restor’é den su gloria di antaño. Awe e ta situá dilanti di Ofisina di Turismo na Windwardside. A kolog’é den réplika di un toren di klòk sabano konstruí di palu, kompletamente ku su dak kompliká di shingle efèrf kòrá, loke ta kòrda bishitantenan riba e arte di fabriká dak ku ainda tin hende ta praktiká na e isla chikitu akí.
E kañon di bròns hañá na Kleine Werf
Durante e trabounan di restourashon ku a tuma lugá mas tempran den e aña akí (2007) na waf ‘Kleine Werf’ a topa ku dieskuater kañon. Un di nan ta un kañon mashá partikular: ta un kañon largu, un ‘zesponder’ di e tayer Pieter Seest kaminda ta traha: arma di tiru i klòk di misa di metal bashá.Ta e kañon mas grandi konosí di e tayer akí kaminda ta basha metal. Posiblemente e ta prosedente di e fragata ‘Alphen’. E publikashon akí ta un kontribushon di Nico Brinck (Terschelling, Hulanda), eksperto riba tereno di armanan di ántes.
Kalbas
Fruta di kalbas ta sirbi pa hopi sorto di opheto di uso. Ta us’é entre otro komo asèchi, skal, beker di bebe awa, kuchara, instrümènt di muzik, ko’i hunga… Kalbas ta remedi tambe. ‘Kalbas di mondi’ ta krese na mondi, ‘kalbas di kunuku’ ta krese kaminda ta kultivá berdura na kunuku òf den hòfi. E promé sorto ta un palu, e di dos ta un ranka ku tin mester di mas awa.
Tradishon di Ka’i òrgel: herensia kultural bibu
Curaçao, Aruba i Bonaire te ainda ta konta ku un tradishon bibu di kaí òrgel. Prinsipalmente na Kòrsou, tur siman ainda ta balia riba tononan di e piano-silinder akí, kompañá pa wiri. Den e promé artíkulo tokante ka’i òrgel a konta di historia di ka’i òrgel na Kòrsou, e fiestanan di ka’i òrgel di antaño i importansia di e trahadó di ka’i òrgel Serapio Pinedo. Den e di dos artíkulo akí nos tin mas tokante orígen di e herensia musikal: e ‘laterna’ griego i turko i algun piesa, parto di e instrumènt.
Museo di Instrumènt Musikal ‘Juan Rosales’
18 di mei ta dia internashonal di Museo, un evento ku tur aña nos ta selebrá. Riba e dia ei museonan rònt mundu ta duna atenshon èkstra na importansia di museonan pa konservá i enrikesé historia kultural. E aña akí e tema ta: ‘Museo i Amigu’.
Na Kòrsou e dia ei ta kai riba dia di ‘Monumento Habrí’, ku e aña akí ta duna atenshon èkstra na Scharloo Abou (Skalo Abou) i Fleur de Marie (Flor ‘i Marie). Den e área akí tin dos museo: Museo Marítimo i e Museo di instrumènt musikal ‘Juan Rosales’. Den e edishon spesial akí nos ta dediká atenshon na Museo Juan Rosales
Diosnan di Kas
Zeminan ta dios di kas di indjannan, representá pa ophetonan na forma di triángulo di piedra, kokolishi, palu òf otro material. Diosnan a hunga un ròl importante den bida religioso di pueblonan ku komo esnan promé a ehersé agrikultura den region di Caribe. E indjannan akí a bini di kosta nort-ost di Venezuela i di Guayananan, pa ta eksakto di besindario di riu Oronico. Nan tabata papia un lenga aruaco i e promé inmigrantenan a yama nan Igneri. Despues ku durante hopi generashon nan a biba aislá di Suramérika, tabata indiká nan ku e nòmber ‘taíno’. E indjannan akí a kultivá kasabe i despues probablemente maishi, i nan a kompletá nan dieta ku loke yagmentu i piskamente tabata produsí.
Graf- i sementerionan
Parse ku te na aña 1821 tabata kustumber ku ta dera hende riba nan propio tereno òf den nan propio kurá. Komo no tabatin kontròl, e aktividat akí tabata kondusí na tur sorto di situashonnan for di òrdu. Esei a pone ku na 1821 gobièrnu a hañ’é obligá na traha pa e propósito akí un legislashon pa, manera tin deskribí aki:
“promové buena marcha en general i pa libra habitantenan di situashonnan den kua nan tabata haña nan pa motibu ku tabata dera morto riba terenonan privá i públiko o sea tambe pafó di e sementerionan fiho den e respektivo komunidatnan di e isla akí, pero ademas, tumando e klima na konsiderashon.”
Tambú Grandi
Zonido impreshonante di tambú tin siglo kaba ta kompañá ekspreshonnan musikal na tur parti di mundu. Kon hundu zonido di tambú por ta ankrá den un kultura ta reflehá den ekspreshonnan manera: ‘Kada tambú tin su yorá, kada muhé tin su zoyá i kada bida tin su andá’ (Rumbo di bida no ta kos ku hende por kambia) i ‘Manera tambú ta bai, atras ta bai’ (Hasi manera otro ke pa bo hasi).
Gení: Idioma di Resistensha
Géni yamá tambe Gené, Guene òf Gueni ta e lenga ku ‘hendenan privá di nan libertat’ a trese for di Áfrika Oksidental i tabata usa aki pa komuniká ku otro. E terminologia Gueni ta para tambe pa un grupo di persona sklabisá ku tabata papia e idioma i di kua tabatin bisá ku nan tabata di estatura mashá chikitu, ku koló di kueru hopi skur i ku por a bula.
Flùit
E flùit mas bieu ku a haña ta fechá for di tempu di piedra. E ta trahá di wesu i tabata usa mas tantu durante di yagmentu, pa pasa señal i pa kore ku spiritunan malu i enemigunan. Pero e instrumento ta adaptá su mes na eksigensianan i posibilidatnan di tempu.
Monumentonan konmemorativo
Entre e personahenan importante propio ku na e islanan a haña un monumento konmemorativo, tin por ehèmpel e benefaktor Elias S.L. Maduro. Na 1912 a inougurá e monumento konmemorativo akí ku ta esun mas bieu ku ta eksistí, na skina di Scharlooweg ku Plasa Horacio Hoyer, serka di su kas, i ku den kontraste ku mayoria di e monumentonan di su tempu, ta notablemente apstrakto. Sentral sindikal CGTC na Kòrsou huntu ku bòntnan di haf a tuma e inisiativa pa lanta un monumento konmemorativo pa honra memoria di e lider sindikal Phelippi Benito Chakutoe (1891-1967), ku ta konosí prinsipalmente pa e wèlga di haf na 1922. E busto di bròns, obra di e artista nasé na Sürnam Erwin de Vries, ta na De Rouvilleweg Otrobanda, na Willemstad. E famoso defensor pa logra derecho di voto general, Abraham Mendes Chumaceiro (1841-1902) ta honrá ku un busto di bròns di Pieter de Monchy. E mes artista akí, outodidakta, a krea e busto di Cola Debrot, promé gobernador antiano, eskritor, hurista, i dòkter di medisina.
Gramofon – Fonograf- Pikòp -Tokadisko
Na aña 1910 henter pueblo di Kòrsou ta sali pa ku nan mes wowo mira e promé outo na nan isla. Ta e añanan promé ku Shell a bin establesé aki, añanan di gran pobresa, di simplesa i di tiki kos. Sin radio, sin televishon. Ken ku ke tende muzik ta bai Otrobanda kaminda banda militar ta toka un marcha, un wals i un dansa den e kiosko na Awasá. Den e tempu ei di silensio relativo un invento nobo ta yega Kòrsou, esta fonograf, pikòp o sea tokadisko.
Prenda di Filingrana
Filingrana ta obra fini, dekorativo, trahá di hilu di oro òf di plata. Ta un di e obranan di platé na Kòrsou ku te ainda tin hende ta traha. Tur tempu prenda di filingrana tabata sumamente popular na Kòrsou i te ainda esei ta e kaso. Nan ta kostoso tambe, pero ta di komprendé, pasobra ta hopi maestria i pasenshi un platé mesté pa e traha e obranan akí di arte.
E palabra filingrana ta bini di e palabranan na latin ‘filum’ (hilu) i ‘granum’ (grano, pipita). A traves di siglonan na hopi kaminda na mundu a produsí obranan maestro di filingrana. Ta konosí ku for di tempu di antigwedat griego i romanonan tabata praktiká e téknika dekorativo akí. Pero masha tiki tin skibí tokante historia di filingrana di Kòrsou. Ta sigur ku for di prinsipio di siglo 19 kaba tabatin platénan masha talentoso na Kòrsou ta traha obra di filingrana. Pero tin otro hende ta bisa ku for di siglo 18 ya filingrana a yega Kòrsou. Siglo 18 tabata un époka di bonansa pa Kòrsou i prosperidat i poseshon di prenda tur tempu kaba tabata íntimamente ligá ku otro.
Buriku
Na tur isla di Antia Hulandes bo ta mira buriku ta kana rònt den naturalesa. Awendia nan ta djis un atrakshon turístiko, miéntras hóbennan ta uza e buriku pa pasa tempu den nan bario.
Na siglo 17 spañónan a bini Antia Hulandes ku buriku for di sur di Europa. Na prinsipio a pone e bestianan traha mayormente pa transportá palu i saku di salu, despues a usa nan prinsipalmente pa transportá awa. Pa por a suministrá awa spañónan a koba pos e tempu ei den besindario di Schottegat, na e lugá ku despues a bin yama Pos Cabai. E tempu ei e awa tabata bon pa bebe, awendia e awa ta brak. Di ei tabata transport’é den pipa (barí di awa) via barku hib’é Stat. Ora stat a kuminsá ekspandé i demanda di awa a kuminsá oumentá, a laga koba pos tur largu di Schottegat kaminda tabata posibel. Asina a krea e plantashinan di awa. Transportashon di awa for di e posnan akí tabata tuma lugá den un sorto di kanoa. Den e mes tempu ei a kuminsá na un eskala mas grandi ku trahamentu di renbak. Originalmente pa uso propio so, despues pa bende awa di yobe ku otro hende tambe.
Homenahe na nos héroenan kultural: Pader Paul Brenneker i Elis Juliana
Kolekshoná, warda, dokumentá i traspasá konosementu di grandinan, studia historia i memoria di nos hendenan for di paden. Ta asina so nos por komprendé e manera di pensa di nos pueblo.
Na Kòrsou é pioneronan pa e gran tarea kultural akí ta sin duda Pader P.H.F. (Paul) Brenneker (1912 – 1996) i Elis Juliana (1927). Den kuadro di selebrashon di e siman di kultura na Kòrsou – Kulturismo 2009 – Fundashon National Archaeological Anthropological Memory Management (NAAM) huntu ku APNA ta pone e hendenan akí ku a basha fundeshi pa investigashon kultural i pa herensia kultural nashonal den foko.
Mapa di Balor Kultural Históriko
Dia 4 di yüni 2009 tabata e dia: NAAM a presentá ofisialmente e mapa di balor kultural históriko na diputado di Kultura, sra. Alcalá-Wallé. Pero bon mirá kiko un mapa asina ta nifiká den práktika pa Kòrsou? E artíkulo akí ta spera di duna kontesta riba tal pregunta.
DI KI MANERA? Historia sosial di afro-kurasoleñonan, 1863-1917
Dia 16 di mart 2007 na Universidat di Utrecht na Hulanda Rose Mary Allen, antropólogo kultural nasé na Kòrsou, lo defendé su tésis titulá DI KI MANERA A social history of the Afro-Curaçaoans, 1863-1917. Promotor ta Prof. Gert Oostindie. Aki bou ta sigui un resúmen di e investigashon importante akí.
Herensia di sklabitut na Kòrsou i na Coro: La Guinea 2006
Revelá bo pasado pa kobra forsa
Komo preparashon pa e Ekshibishon ‘Herensia di Sklabitut’, ku di dia 1e di yüli te 26 di novèmber p.v. lo ta habrí na Groot Santa Martha, na Kòrsou, a estrechá e lasonan ku Falcón, Venezuela. Motibu ta pa haña un mihó bista riba e relashonnan mutuo den kuestion di komèrsio (ilegal) di katibu, rutanan di huida di katibunan afrikano, tambú i orígen di e bario La Guinea na Coro, Venezuela.
Dia 10 di mei 1795, djis promé ku e rebelion di katibu di 17 di ougùstùs, a estayá un gran rebelion di katibu na Coro Venezuela. Apénas a studia e relashon entre e dos rebelionnan akí. No a duna muchu atenshon tampoko na e ròl ku e katibunan ku a hui for di Kòrsou, e shimaronnan a hunga. Sin embargo, ròl di e luangunan afrikano akí tabata konsiderabel.
10 di mei 2006 ta drenta historia komo e fecha ku a restablesé nòmber di e bario mas bieu di Coro La Guinea, fundá pa shimaronnan ku a hui yega ei for di Kòrsou. Na e okashon akí un delegashon di Kòrsou tabata presente.
Kòrsou su shimaronahe marítimo: Rutanan via laman na kaminda pa libertat
Promé parti: Huida pa yega Coro i ‘St. Domingue’ (Haiti)
Den kuadro di e ekshibishon ‘De Erfenis van Slavernij’ / ‘Herensia di Sklabitut’ ku hende por bishitá te dia 26 di novèmber 2006 na Landhuis Groot Santa Martha, NAAM ta publiká tokante e herensia akí, informashon nobo ku no a investigá basta ainda. Den dos artíkulo e históriko Han Jordaan ta mustra kon katibunan, ku hopi biaha tabata nabegante di eksperensia tabata optené nan libertat huyendo bai Venezuela, Haiti òf ‘de Republiek der Verenigde Nederlanden’.
Kuenta di katibu: Mener Moore, un hòmber di mala fama
Ora ta konta e kuentanan di tempu di katibu na St. Eustatius, tin un nòmber ku semper ta bini dilanti. Ta nòmber di un mener Moore, doño di ‘Golden Rock Estate’, ku kasi sigur mester tabata e doño di katibu mas kruel ku a eksistí
Kuenta blou – blue beads (2000)
Ta prenda di adorno pa bisti, di un Farao! Di tal forma Museo Louvre na Paris tabata show su kuentanan blou. Ta loke nan a haña den un tèmpel 600 aña promé ku Kristu! Asina un museo na Palermo a konta. E vershon di India a mustra ku ta kuentanan medieval prosedente di Kolpahur i Kondapur na India, ku nabegantenan asiátiko a transportá hiba Masingo, Sur-Rodesia! Indonesia tabata ke pa hende komprendé ku ta loke nan a haña den un tèmpel di dos mil aña bieu na e isla Flores! Parse ku e famoso rei di zulunan Dingaan, ku boernan di Sur-Afrika a mata dia 16 di desèmber di1838, tambe tabatin kuenta blou den un parti di su koyar bistí. Thor Heyerdahl ta anunsiá den un di su bukinan ku a haña kuentanan similar ora nan a bai koba na Isla di Pasku. I den un butishi na Nigeria Nòrt nan a haña 2700 di e prendanan di glas blou.
Herensia di sklabitut (2): Bulpes (2003)
Bulpes ta ‘e spir hòl, seká i duru di toro (zjuip) ku ántes hende tabata usa komo instrumènt di kastigu,’ segun e dikshonario di Van Dale. E manera ku
‘shon’ tabata trata su katibu kurasoleño ta ‘segun norma di e tempu ayá ‘suave’, asina sierto historiador ta indiká. Pero kastigu korporal ku bulpes e katibunan a konosé ku regularidat. Tabata kustumber, manera por tende di transmishon oral i lesa den novela, ku no tabata tene niun sorto di kuenta
ku ‘reglamento di katibu’. Generalmente ta bomba sutadó tabata parti sla. Tin biaha tabata sutá di watapana, pero mayoria di biaha tabata sutá di bulpes.
Museo Belua
Riba e ruta for di aeropuerto pa drenta sentro di Playa na Boneiru tin un kas ku sigur ta hala atenshon di un pasahero. Dilanti di kurá di e kas tin algun pòpchi grandi ku figura di hende adulto ku ta hala atenshon huntu ku un bòrchi ku ta yama bon biní na “Museo di Belua” i “Yenny’s Art”. Belua, un fenómeno úniko den folklor di Boneiru, ta un pòpchi trahá pa yuda spanta para durante e temporada ku un kunuku tin maishi. Tradishonal tin tres belua ta warda kunuku; nan nòmber ta Kompa Belua, Shi Maria i Robertina. Ta referí na nan tambe komo “doño di kunuku”. Na momentu ku ta saka simadan for di kunuku bai kas e beluanan tambe ta partisipá den e marcha di simadan. Ta traha belua ku paña ku ta yena ku yerba di kunuku anto e ta haña paña ku sapatu bisti manera un hende.
Sèkstant
Boneiru tin un historia marítimo riku di hende hòmber ku a nabegá laman rònt mundu. Tabatin tambe doño di barku boneriano ku tabata nabegá pa diferente pais den Karibe i Suramérika. Riba e listanan di nabegante ku a pèrdè nan bida den II Guera Mundial durante e kampaña di supmarino aleman pa torpediá barku, ta aparesé nòmber di hopi boneriano.
KÒRSOU ‘Steppingstone’ (sprenplank) pa region di Caribe.
E promé hende ku a skibi tokante ‘arte riba baranka’ na Antia Hulandes, tabata e domi protestant Bosch. Alrededor di 1836 el a deskribí e pinturanan riba baranka na Aruba komo ‘hiroglifo’. Sinkuenta aña despues e pader katóliko Van Koolwijk a bini ku deskripshonnan detayá di e pinturanan riba baranka na Aruba i Boneiru (Onima). E geólogo Martin a konsiderá e ‘figuranan di bestia’ na Aruba komo sin sentido (‘ziellose spielereien’), pero e investigadó Pinart a mira semehansa ku e arte riba baranka na Antia Grandi.
Curaçaosch Museum
Curaçaosch Museum ta situá na Van Leeuwenhoekstraat, Mundu Nobo, den un edifisio kaminda ántes tabatin un hòspital militar ku na 1853 nan a traha pa pashèntnan di keintura hel. Despues di Segunda Guera Mundial a surgi na Willemstad e idea pa funda un museo di nos mes pa konservá herensia di nos isla.
Casa Blanca
E edifisio prinsipal di Casa Blanca ta marka, huntu ku La Maravilla na Scharlooweg 5 i Belvédère na L.B. Smithplein, inisio di arkitektura neoklasisista na Kòrsou.
Bleki
E último blekero di fishi ta Luciano Willem di Dominguito, nasé na 1910 i ta for di su 14 aña kaba e tabata blekero. Un trahadó di lampi konosí na nos isla tabata tambe Wawa di Ana Martina. Debí na e oferta enorme di merkansia barata importá, trahá di plèstik, aluminio i serámika awendia no tin demanda mas pa produkto trahá di bleki.
Fòrnu di kalki
Den e tempu ku tabata konstruí e diferente fòrtinan na Kòrsou den siglonan 18 i 19 por nota ku Boneiru a manda hopi kalki e isla ei. Pa aña tabata eksportá masoménos 40 mil barí.
Klenku i panchi
Promé siman di sèptèmber tin un siman kultural na Bonaire. Ta selebrá ku Museo di Bonaire ta eksistí 15 aña i dia 6 tin e selebrashon di Dia di Boneiru.
Pa e okashon aki un informashon históriko di e kultura ekonómiko tiki konosí: produkshon di klenku i panchi.
Marka
For di 1534 spañónan tabatin kriamentu formal di kabritu na Antia Hulandes. Na e plantashinan grandi tabata tene e kabritunan den espasionan serká òf den sabananan será ku tranké, pero ‘e hòmber chikí’ kriadó di bestia, tabata manda su kabritunan mondi laga nan mira kon nan ta haña kuminda.
Arkeólogo
Na prinsipio, na siglo 19, arkeologia tabata un hòbi di historiadónan riku, misionarionan i algun hende ku entusiasmo interesá den e materia. Tabata mas importante kolekshoná ophetonan bunita òf interesante, bieu, ku konsiderá ku kontenido di un hayasgo asina ta di importansia.
Nos herensia kultural: kuid’é
Originalmente sentebibu ta bini di region di Mediteráneo. A plant’é na Antianan Hulandes, prinsipalmente na Boneiru, i na Aruba, pa su importansha pa industria di remedi. For di aña pasá Kòrsou tambe tin atrobe un plantamentu di sentebibu na Chinchó Grandi. Na 1836, gezaghebber baron Van Raders a introdusí sentebibu komo kultivo di gobièrnu na Kòrsou. Sentebibu ta krese bon den tera ku tin kalki aden.
Estatua di Santo Tomas di Aquino
Redakshon final: I. Witteveen/NAAM
E batreinan di defensa na entrada di Spaanse Water i Caracasbaai
Na siglo 17 i siglo 18 Spaanse Water i Caracasbaai ku nan bon hafnan, tabata di importansia pa defensa di Kòrsou. Spañónan a funda na Bahia di Santa Bárbara un pueblo ku un misa, serka di kaminda awor Landhuis Santa Bárbara ta stiuá. Debí na presensia e tempu ayá di spañónan, nan a bin yama e bénewater muchu mas despues, Spaanse Water. A konstruí diferente sistema di defensa, a neglishá nan i despues a bolbe lanta nan. Esaki a sosodé tantu na entrada di Spaanse Water komo na e parti sùit-ost di Caracasbaai.
Piedra ta konta kuenta na Kòrsou, Boneiru i Aruba
E habitantenan original di Kòrsou, Boneiru i Aruba, esta indjannan, no tabata konosé uso di metal.
Un tesoro públiko di portrèt awor ta habrí
Fraternan di Tilburg tin den nan archivo masha hopi kaha yen di portrèt. Den un gran kantidat di e kahanan ei, wardá den bodega di e generalato na ‘de Gasthuisring’ den e siudat di Noord-Brabant for di unda e kongregashon ta originá, tin e portrètnan ei ku fraternan a saka na Antia Hulandes i Sürnam. Ta kalkulá ku e parti ‘karibense’ di e kolekshon di portrèt ta konsistí di un trinta mil imágen asina saká entre 1886 – aña ku e promé tres fraternan a yega Kòrsou – i serka yegando final di siglo 20.
Rito i kustumbernan relashoná ku morto den tempu di katibu
Ounke tin masha poko dokumentashon di kon nos desendientenan di Afrika ku a yega akibanda komo katibu tabata eksperensha morto i tur loke ta asosiá ku esaki, tog por haña un bon idea di esaki si konsulta trabounan investigativo di entre otro Pader Paul Brenneker , dòktòr Harry Hoetink i Ellis Juliana pa loke ta e islanan antiano, pero tambe trabounan di entre otro e investigado norteamerikano, Gordon Lewis, kende a dokumentá e aspekto aki despues di a investigá bida di katibunan na plantashonnan grandi di entre otro North Carolina, Merka. Banda di esei, mitologia di kreashon i bida di kasi tur e kulturanan afrikano for di kua hendenan a yega aki banda komo katibu ta duna un indikashon irefutabel ku pa e afrikano, morto no ta fin di bida. Al kontrario. Morto ta nada otro komo un “akshon” di bida ku ta kombertí un forma di bida den un otro. Pues, morto no ta motibu di tristesa. Morto ta kos di selebrá.
Felix Chakutoe i su bustonan
Phelippi Benito Chakutoe a nase dia 26 di ougùstùs 1891 na Kòrsou. El a nase pober i muri lubidá, na edat di 76 aña, dia 20 di sèptèmber 1967. Pero durante añanan ’20 di siglo 20, Felix (òf Feliz), manera tabata yam’é tambe, tabata un héroe pa obreronan di den haf na Kòrsou. Su intervenshon den e wèlga di 1922 a kondusí na e promé kontrato kolektivo di trabou den historia di e isla. E papel ku el a hunga den e pida di historia akí e mester a paga ku un kondena di nuebe aña di prizòn.
Migrashon di Korsou pa Riohacha na siglo XIX: ehempel di famianan Danies, Pinedo i Weeber
E kompleho di fòrti na Santa Krus / Sint Cruijs / Sint Crux.
E fòrti na playa di Santa Krus ya tin mas ku tresshen aña. E historiadó Dr. Johan Hartog ta deskribí e fòrti i ta konta di e diferente susesonan históriko rondó di e playa i e fòrti. Te ku aña pasá nos no tabata sa mihó ku ta un fòrti so tabatin na e playa. Hartog ta menshoná den su buki di fòrti publiká na 1997, un ‘Batterij Krabbenbaai’, ku mester tabata situá sùit di e playa di Santa Krus, pero ku nunka no a haña.
Killy Killy Band
E banda yamá ‘Killy Killy Band’ a kuminsá originalmente na aña 1959. Niun di e miembronan di banda di awor no tabata integrante di e banda e tempu ei. Mr. Walton “Lord Gene” Schmidt ta e úniko miembro ku ta tokando for di 1963. E tempu ei nan tabata yama ‘string band’ (banda di muzik di kuèrdè). E tempu ei e banda tabata konsistí di seis (6) miembro.
Índigo na Curaçao
Tempu ku West Indische Compagnie a konkistá Kòrsou for di spañónan na 1634, e intenshon tabata pa kultivá produkto komun i koriente pa eksportashon manera suku, tabako, katuna i índigo (blous).
E kolekshon ‘Zíkinza’ a trese herensia kultural bibu pa NAAM
Na fin di mart, 2010 NAAM ‘Archeological and Anthropological Memory Management’ a risibí un kolekshon di mas ku 1400 grabashon oudio. Pader Paul Brenneker i Elis Juliana a hasi e grabashonnan akí na añanan ’50 i ’60 di siglo 20 i nan ta kontené kantika, kuenta i rekuerdo di kurasoleñonan di edat mas avansá di e époka ei.
Spiritu afrikanu tras di maskarada katóliko
Den kuadro di e eksposishon Altá di Korsou, dediká na Paul Brenneker i Elis Juliana, NAAM Foundation a publiká e buki Altá i Santunan di Korsou, i ta tene charla. Un di e charla ta Espíritu Afrikano tras di Maskarada Katóliko, di Roberto J. (Bob) Harms konosedó di religion afrokaribense. Den artíkulo aki un resúmen di su charla.
A deskubrí Fort Collenburg na Newport, Fuikbaai di nobo
Na aña 1714 direktor van Collen a laga traha na Fuikbaai un fòrti no muchu grandi ku a haña e nòmber di Fort Collenburg. A traha e fòrti akí i diferente otro ku motibu di e sekuestro ku Kòrsou a pasa aden na man di e almirante franses Jacques Cassard na 1713. Ta te ora a paga Cassard e gran suma di 11.5000 peso di ocho, Cassard a desistí di destrukshon di Willemstad. E nesesidat di protehé e isla despues di e insidente akí tabata evidente pa tur hende. A konstruí òf mehorá ademas e fòrtinan na Piscaderabaai, Sint Michielsbaai i Santa Cruz.
Un mapa di balor kultural históriko pa Kòrsou
Dia 4 di yüni 2009 tabata e dia: NAAM a presentá ofisialmente e mapa di balor kultural históriko na diputado di Kultura, sra. Alcalá-Wallé. Pero bon mirá kiko un mapa asina ta nifiká den práktika pa Kòrsou? E artíkulo akí ta spera di duna kontesta riba tal pregunta.
Fontein, di plantashi, kampo di bataya, te proyekto pa desaroyo
Fontein ta situá riba un sabana i un seru (Ser’i Neger/Ser’i Klof) na sur di e kaminda ku ta bai Westpunt, na altura di San Pedro.
Pa un diferensha ku no ta hasi distinshon mas: trahando riba un maneho kultural ku ta basá riba konvivensia multikultural.
Relato di Dr. Francio Guadeloupe , antropólogo ku ta traha na Sentro pa Problemanan di Desaroyo Kultural Nijmegen (‘CIDIN’)
Instituto Real pa Siensia di Idioma, Pais i Nashon (‘KITLV’)
Medisina di yerba den Karibe, Uso di remedi di kas na Saba
Un tim di investigadó konsistiendo di un periodista i un profesor den farmakologia a publiká resientemente resultado di un estudio di diesocho luna, tokante uso di yerba den kuido di salú na isla di Saba. E buki Folk Remedies on a Caribbean Island, the Story of Bush Medicine on Saba (Medisina popular den Karibe, Uso di remedi di kas na Saba) ta orientá riba 85 mata medisinal ku nan ta resumí den un guia splikativo di mata di mondi ku portrèt di e matanan den nan ambiente original na e isla.
Artefaktonan tradishonal di klei
E artefaktonan tradishonal di klei ku ántes tabata usa den Karibe pa warda awa aden, ta ophetonan sumamente stimá pa dos señora di edat na Saba.
Legendario deportista ‘Beto’ Adriana, esun di mas grandi
Pa kontribuí na grandesa na Weganan di Reino lo tin un eksposishon ku e kolekshon úniko di trofeo y medayanan di logronan deportivo di 50 aña di e gran deportista Bèto Adriana. E eksposishon ta reflehá un largu historia deportivo internashonal i e trofeonan ta duna un bista reflehá kultura deportivo di mas ku 20 pais kaminda Bèto a kompetí.
Dunando koló balor: Pintor Ced Ride
Den e siman akí Kòrsou por sera konosí ku un faseta deskonosí di un di su gran artistanan, Ced Ride.
Plasa Brion i su kiosko
‘Sa, sa, sa, na Awasá’, asina Izaline Calister ta kanta. Ta djis despues di Festival di tumba di karnaval na 2001. Míles di hende ta reuní na Plasa Brion o Awasa pa duna homenahe na e Reina di Tumba. Ta un homenahe meresí. Tantu na e kantante komo na e plasa mes. Pasobra Awasá, manera e plasa yama den boka di pueblo, semper tabatin muzik pa amenisá ambiente i e tabata e lugá kaminda pueblo tabata topa.
Chapi
Na Kòrsou ketu bai ta tende e zonido skèrpi i penetrante di e chapi di metal, durante fiestanan di kosecha, ‘seú’ i, na fin di aña, den muzik di tambú.
Bamba
Dos pida palu hòl di bambu, un piedra plat i un dósis enorme di heful pa ritmo. Ta eseinan ta tur kos ku bon mirá bo mesté pa toka stamping tubes. Laman ta karga trese stèngel di bambu tera tantu na kosta nòrt di Boneiru komo na esun di Kòrsou, pero ta bonerianonan so ta traha di e rit shimaron ei nan estilo di pipa di bambu pa bati, toka, yamá Bamba.
Bongó
E di XXII Festival del Caribe, ku for di dia 3 te 9 di yüli 2002 ta tuma lugá na Santiago de Cuba, e aña akí ta dediká na Antia Hulandes, Aruba i Sürnam. Ta un bon oportunidat pa reflekshoná riba e herensia kultural ku a yega Kòrsou via Cuba. Nos ta referí akí na tres instrumento musikal: tres, bongo i marímbula.
Banzju
Alvin “Buck” Caines a nase na St. Eustatius 75 aña pasá. Sabanonan frekuentemente a trese e hóben músiko bin toka na nan isla i 56 aña pasá Caines a disidí di keda. E ta kòrda ku sabanonan tabata gosa di konsiertonan di baile realisá pa amatùr; hendenan ta bini huntu espontáneamente pa toka banzju, kitara, drùm, maraka i otro instrumèntnan.


text:
Orden di Oranje-Nassau
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E Orden di Oranje-Nassau ta un orden condecoracion real hulandes ku ta consisti di seis grado. Un nombramento den e orden ta ser otorga den casonan di prestacionnan particular pa y den comunidad. Desde su lansamento e Orden di Oranje-Nassau ta e condecoracion hulandes di mas importante y mas otorga.
Conforme articulo 2 di e Reglemento di Orden di Leon Hulandes y e Orden di Oranje-Nassau ta papia di prestacion meritorio ora un persona:
- pa basta tempo a haci esfuerzo pa comunidad of a stimula otronan, of
- a realisa un of mas prestacion remarcabelmente of
- a presta trabou di un valor particular pa y den comunidad.
Ehempel comun di prestacion meritorio ta trabou voluntario riba tereno social y cultural.
Cada aña na ocacion di celebracion di Dia di Rey ta condecora residentenan di e paisnan di Reino Hulandes. Ta asumi cu e condecorado di Aruba na 2021, Mary Benjamin di 110 aña, ta e persona mas bieu cu a yega di wordo condecora den un orden civil hulandes.[1]
Historia[editá | editá fuente]
E Orden di Oranje-Nassau a wordo institui dia 4 di april 1892 pa Emma de Waldeck-Pyrmont na fabor di su yiu muhe mas jong, e futuro Reina Wilhelmina di Reino Hulandes.
E ta un orden hulandes civil y militar.
Grado[editá | editá fuente]
E orden ta conta cu seis grado desde su reformacion na 1994. Esakinan ta:
- Cabayero Gran Cruz (Ridder Grootkruis)
- Gran Oficial (Grootofficier)
- Comendador (Commandeur)
- Oficial (Officier)
- Cabayero (Ridder)
- Miembro (Lid, cu ta reemplasa e antiguo titulo honorario).
Banda di e seis grado aki tin e grado di Gran Maestro cu ta reserva pa e monarka di Reino Hulandes.


text:
WILLEMSTAD, Curacao — Djabièrnè 15 di mei 2015, alrededor di 14:10’or, Sentral di Polis a dirigí un unidat di warda di Otrobanda na un sitio den área di Piscadera pa un outo kolo krèm ku ta kore den un forma sospechoso. Na yegada di e patruya na e sitio nan no a bin topa ku e outo. Kontinuando ku e patruya den bisindario e agentenan a bin señalá e outo ku e kuater sospechosonan. Na e momento ei a start un persiguishon tras di e outo i polis a duna e shofùr òrdu pa para e vehíkulo.
E shofùr no a duna oido na esaki i a hisa su velosidat i sigui kore. Durante di e persiguishon den diferente kayanan, riba e krusada Bahamasweg/Blanquillaweg un di e okupantenan ku tabata sintá patras den e outo a mek ku un arma riba e agentenan. Na e momentu ei polis a los un tiru dirigí riba e vehíkulo. E outo a sigui kore drenta Julian i e patruya a bin pèrdè for di bista. E patruya a keda reforsá ku mas unidatnan di diferente warda. Riba Schottegatweg a bolbe señalá e outo aki ku e kuater(4) sospechosonan banda di e outo kambiando nan pañanan.
Akinan polis a logra detené un di e sospechoso nan. E tres(3) otro sospechosonan a kore na pia bai for di e sitio drenta Puertoricoweg. Aki polis a los un tiru di atvertensia i a sigui nan tras na pia i a logra detené un di dos(2) sospechoso den área di un snèk. Durante di un búskeda den bisindario a bin haña un arma di kandela ku e sospechoso a tira den un kliko. E búskeda a sigui den mesun área i polis a bin logra detené e otro dos sospechosonan tambe.
Nan tabata skonde den dos(2) diferente kurá di kas. Mas despues na un adrès den Puertoricoweg, polis a haña un arma mas skonde den e kurá di e kas.
Polis a konfiská tur e artíkulonan e.o. un shotgun; un pistol ; un outo i diferente paña.
E sospechosonan ku a keda detené ta trata di:
S.J.M.G.C., nasé na Kòrsou, di 18 aña di edat;
R.E.E.Th., nasé na Hulanda, di 20 aña di edat;
J.D.LL., nasé na Kòrsou, di 18 aña di edat
C.C.C., nasé na Kòrsou, di 23 aña di edat.
A presentá tur kuater sospechoso dilanti di un fiskal ouksiliar ku a ordená nan enkarselamentu, pendiente di mas investigashon.
Polis ta gradisí tur habitante di Buena Vista i Julian ku a koperá ku polis. Huntu nos ta logra.


text:
ORANJESTAD,Aruba
Diasabra ultimo na final di e Acto Protocolar pa celebracion di Dia di Betico Minister Xiomara Maduro a topa algun turista di Merca y Canada cu a bin puntra kico Aruba ta celebra. Minister Maduro a tuma su tempo y a splica e bishitantenan cu Aruba ta celebrando e dia ey “Dia di Betico”. E mandatario a splica ken ta Betico y kico ela significa pa Aruba. Minister a probecha e oportunidad pa regala e turistanan un exemplar di e buki ‘Danki na Dje’ pa asina nan hiba nan Pais un recuerdo di un gran Arubiano. E atencion aki a wordo hopi aprecia pa e turistanan y nan a saca un potret cu e mandatario encarga cu cultura. Un bunita muestra di e grandeza di nos pueblo cual ta nos gran cordialidad.


text:
Notisia di polis di djabièrnè 28 di òktober te ku djaluna 31 di òktober 2022
Kralendijk - Aksidente ku skuter - Riba djadumingu 30 di òktober un aksidente ku un skuter a tuma lugá na Kaya Nikiboko Sùit.
Shofùr di e skuter a pèrdè kòntròl na momentu ku e outo ku tabata kore su dilanti a wanta brek diripiente. Esaki a pone ku e shofùr tambe mester a wanta brek i a bin kai. Ambulans a transporte pa hospital pa tratamentu médiko.
Outo ta resultá den mondi
Den oranan di mardugá riba djadumingu 30 di òktober un aksidente a tuma lugá riba kaminda di Rincon. E shofùr a deklará ku e kier a desviá pa un buraku den kaminda i a pèrdè kòntròl. E outo a bai resultá kontra un palu den mondi. Ambulans a transportá dos di e tres okupantenan pa hospital pa tratamentu médiko.
Bo a mira algu sospechoso? Yama 717 8000 òf e liña di tep anónimo 9310.


text:
KRALENDIJK – Ayera a tuma lugá un enkuentro ku prensa kaminda e gezaghèber Edison Rijna, Milton Horn miembro di ‘Taskforce’ i Sebe Buitenkamp presidente di ‘Taskforce’ i miembro di stuurgroep a papia ku prensa. E tim tin e meta pa perkurá garantia pa loke ta trata kombustibel yega e isla di Boneiru. Gezaghèber Edison Rijna kende ta presidente di e grupo a dirigí palabra i a menshoná entre otro ku pa produkshon di awa i koriente Boneiru ta dependé di BOPEC. “Aktualmente tur hende sa ku e situashon pa Boneiru risibí kombustibel for di Venezuela ta difísil. E situashon aktual ta perhudiká nos. A inisiá un trayekto nobo kon pa yega na kombustibel momentu ku definitivamente no ta posibel mas pa medio di BOPEC. Ta trata di un proseso ku ya a kuminsá. Nos ta atendiendo ku un kompania na Merka esnan ku ta atendé ku esaki pa nos haña kombustibel for di Merka. Nos ta atendé e asuntu aki trempan pa nos tin un siguransa ku tin kombustibel pa motornan sigui drai na ‘Contour Global’. Loke a sali den media sosial no ta e kaso tokante e waf na ‘Donky Beach’. Ta bai konstruí un área pa trùk por karga fuel for di eksterior parti pabou na e kura di aeropuerto. Ta bai pone un pipa èkstra kaminda ya e pir tei na ‘Donky Beach’ i pasa bou di tera bai kura di aeropuerto. Nada no ta bai kambia na e waf aktual, i e bich ta keda ku e situashon aktual. Si no logra pa keda kla pa risibí e ‘Heavy Fuel Oil’ for di Merka e otro opshon ta pa buska esaki na hermana isla Kòrsou for di Curoil. Ta trata di senario di emergensia si akaso no por sigui mas ku e situashon aktual na BOPEC.
Pa e motibu aki a kuminsá atendé diferente senario,”gezaghèber Rijna a menshoná. Otro persona kende a dirigí algun palabra tabata Sebe Buitenkamp presidente di ‘Taskforce’ i miembro di stuurgroep i Milton Horn kende ta miembro di ‘Taskforce’.
A papia tokante e situashon i e meta di e ‘Taskforce’. Simplemente ta palabra i keda pendiente no ta kuminsá ku e proseso nobo. Mester ta bon kla ku e playanan ta keda manera e situashon aktual ta. Hende por hasi uso di e área. Solamente ta bai krea un área spesial pa trùknan por yena kombustibel. E sitio ta na e kura di aeropuerto riba tereno aktual di aeropuerto, a keda menshoná.
KRALENDIJK – Ayera a tuma lugá un enkuentro ku prensa kaminda e gezaghèber Edison Rijna, Milton Horn miembro di ‘Taskforce’ i Sebe Buitenkamp presidente di ‘Taskforce’ i miembro di stuurgroep a papia ku prensa. E tim tin e meta pa perkurá garantia pa loke ta trata kombustibel yega e isla di Boneiru. Gezaghèber Edison Rijna kende ta presidente di e grupo a dirigí palabra i a menshoná entre otro ku pa produkshon di awa i koriente Boneiru ta dependé di BOPEC. “Aktualmente tur hende sa ku e situashon pa Boneiru risibí kombustibel for di Venezuela ta difísil. E situashon aktual ta perhudiká nos. A inisiá un trayekto nobo kon pa yega na kombustibel momentu ku definitivamente no ta posibel mas pa medio di BOPEC. Ta trata di un proseso ku ya a kuminsá. Nos ta atendiendo ku un kompania na Merka esnan ku ta atendé ku esaki pa nos haña kombustibel for di Merka. Nos ta atendé e asuntu aki trempan pa nos tin un siguransa ku tin kombustibel pa motornan sigui drai na ‘Contour Global’. Loke a sali den media sosial no ta e kaso tokante e waf na ‘Donky Beach’. Ta bai konstruí un área pa trùk por karga fuel for di eksterior parti pabou na e kura di aeropuerto. Ta bai pone un pipa èkstra kaminda ya e pir tei na ‘Donky Beach’ i pasa bou di tera bai kura di aeropuerto. Nada no ta bai kambia na e waf aktual, i e bich ta keda ku e situashon aktual. Si no logra pa keda kla pa risibí e ‘Heavy Fuel Oil’ for di Merka e otro opshon ta pa buska esaki na hermana isla Kòrsou for di Curoil. Ta trata di senario di emergensia si akaso no por sigui mas ku e situashon aktual na BOPEC.


text:
Mi por duna un volmacht pa un familiar vota pami ora di enfermedat?
Bon siman I bendishon na tur e fiel lesadónan di e kolumna aki. Un biaha mas danki pa tur e preguntanan I... Read More
Kiko mi por hasi na momentu ku mi deskubri “Bigamie”?
Bon siman na tur fiel lesadó di e kolumna tan gusta aki! Bon siman i ban wak e tema di siman. ... Read More
Poko dia mi a lesa ku un abogado a desisti foi den un kaso di su kliente, kiko e kos ei kemen? Y kiko e por nifika pa e kliente?
Pregunta: Geraldine bondia mi gusta lesa bo kolumna e ta hopi informativo, poko dia mi a lesa ku un abogado ta desisti... Read More
Pregunta, señora mi a tende un entrevista di señora na Radio Direct i señora a bisa ku no tin lei tokante ásilo polítiko si Venezolanonan yega Kòrsou. Señora por a splika dikon no tin lei?
Bon siman na tur mi fiel lesadónan. Hopi bendishon I ban wak e pregunta di siman ku tin di haber ku e... Read More


text:
Ainda sierto pakus ta kobra pa swaip bou di sierto montante.
Pakusnan no por ninga un kliente pa swaip montantenan abou ku nan karchi Maestro. Debí na reklamo di klientenan, e asuntu a lanta kabes algun biaha kaba durante aña pasá. Entre tantu, bankonan tambe a hala atenshon di komersiantenan riba e asuntu. No opstante e kantidat di kehonan na MCB, ku ta e banko ku mas tantu mashin di swaip (4500 mashin) a baha, ainda tin komersiante ku no ta tene nan mes na e regla akí. Presidente di Asosashon di Bankero di Kòrsou, Daniel Hodge ta haña komprendibel ku un komersiante ta kobra un tarifa pa por swaip pa sierto montante abou, ya ku e komersiante ta paga ún tarifa pa e mashin di swaip i tambe tin kostonan di transakshon. Na paisnan mas grandi e volúmen ku ta swaip ta muchu mas grandi pues e kostonan pa transakshon no ta signifikante, pero riba un merkado chikí manera Kòrsou si e komersiante ta keda afektá pa esaki. Sinembargo kobra e kliente pa por swaip un montante abou ta kontra di regla ya ku na momento ku un komersiante atkerí un mashin di swaip e ta drenta un akuerdo ku e banko en kuestion.


text: Diasabra anochi a drenta informe di un accidente hit and run pazuid di e cruzada di Seroe Pita, mesora a dirigi un patruya na e sitio. Na yegada di e patruya a bin compronde cu un auto Mitsubishi Lancer cual number ta conosi pa polis a haal in cu velocidad halto y a dal e Kia Picanto mand’e bay dal un otro auto. Aunke e impacto tabata fuerte toch afortunadamente ningun hende a resulta herida. Mientras e Lancer a sigui core bay. Polis di trafico sa na ken e auto ta pertenece y sa tambe unda pa hay’e.


text:
Atleta di tiro, Philip Elhage a mira accion diasabra na Tokyo
E prome atleta Arubano a mira accion na Tokyo. Awe 24 di Juli 2021, e atleta di Team Aruba Philip Elhage a competi na Weganan Olimpico Tokyo 2020 den e deporte di Tiro.
Despues di a hasi un prestacion aceptabel, e atleta Elhage no a logra pasa pa e final den su disiplina di tiro di 10 meter. Philip a demostra un nivel basta halto y esaki sigur ta un signal positivo pa cu e futuro di e atleta. Awor aki Philip ta bai sigui entrena y prepara pa su proximo competencia pa COA cu lo ta Weganan Odesur Asuncion 2022.
Presente tambe awe na e cancha di tiro, Presidente di COA, sr. Roy Mezas acompaña pa vice-presidente di COA, sra. Wanda Broeksema y secretario general di COA, sra. Nicole Hoevertsz


text:
Kontrol di tráfiko
KOMUNIKADO DI PRENSA 447/2022
26 sèptèmber 2022
Kontrol di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 26 di sèptèmber 2022, personal di UST a tene un kontrol di tráfiko general.
E kontrol aki a tuma lugá riba Winston Churchillweg entre 10.00’or – 11.30’or.
Un total di 55 vehíkulo a keda kontrolá i a parti 51 prosès verbal pa infrakshonnan den
tráfiko.
Manehá un vehíkulo sin:
Faha di seguridat bistí;
Reibeweis bálido;
Seguro bálido;
Karchi di kùr bálido;
Plachi number, i tambe manehá un vehíkulo ku winshil skur.
E kontrolnan aki ta kontinuá.


text:
ORANJESTAD,Aruba
“E team completo di Scol Basico Cacique Macuarima ta fuerte y nan lo recupera. Nos lo tey pa yuda”
Diamars mainta, Prome Minister Evelyn Wever-Croes a bishita Scol Basico Casique Macuarima. Manera ya ta conoci, e siman a habri cu e lamentabel noticia cu e scol aki a bira victima di vandalismo na unda cu varios klas a wordo kima. Un hecho cu sigur Gobierno di Aruba ta condena y investigacionnan ta tumando luga pa haya sa kendenan ta e malechornan cu a causa asina tanto destruccion riba e scol aki y na educacion en general.
“Mi no por splica cuanto dolor djis pa wak con destrui e scol a keda. Preguntanan ta keda, Dicon nan a haci’e? Ken a hasi’e? Nan no sa con duro docente y alumnonan ta traha pa nan scol? Nan no sa cuanto placa a wordo inverti den e scol aki? Unda nos a bay fout cu nos a crea personanan sin gevoel asina?”, Prome Minister a expresa.
Na luna di april di aña pasa, a lansa un proyecto piloto innovativo den educacion primario pa stimula e 21Century Skills for di un edad hoben caba. Scol Basico Cacique Macuarima a wordo scogi pa asina desaroya un programa di innovacion den un manera nobo y unico. Na augustus 2019 a cuminsa cu “touch screen” cual a cay na agrado di e docentenan pero especialmente di e alumnonan cu por a wak videonan en conexion cu nan lesnan y skirbi riba e “touch screen”. Tanto maestronan y alumnonan tawata hopi contento y entusiamsa cu e proyecto aki cu tawata un proyecto piloto pa evalua su exitoso pa asina continua cu e proyecto aki na otro scolnan.
“Ta hopi tristo pa mira e proyecto bunita aki wordo destrui pa un acto di vandalismo cu ta wordo considera como un crimen. E team completo di Scol Basico Cacique Macuarima, mayornnan, docentenan y alumnonan a traha duro pa logra cosnan grandi pa nan scol. Nan ta fuerte y nan lo recupera. Nos lo tey pa yuda. Dios yuda nos pa esaki no pasa mas na nos pais. Educacion ta e pilar di nos pais. Y hunto nos mester traha pa percura pa nunca mas e sufri crimen di vandalismo asina”, Prome Minister Evelyn Wever-Croes a expresa.


text:
Kralendijk- E kabinete demisionario di Mark Rutte, e siman aki lo bai komuniká pa kua pais na mundu hulandesnan tin mag di biaha atrobe.
Te na e momentu aki, ta konsiderá hinter mundu ‘kódigo korá’ o sea peligroso pa biaha i ta deskonsehá turista aktivamente di biaha bai otro pais rònt mundu. Awor ku e kantidat di kontagio nobo ta bahando atrobe, i na diferente pais e bakunashon ta andando bon, ta bai rekonsiderá unda ta konsiderá ‘seif’ pa por bai ku fakansi.
A pesar di e kódigo korá ku tin aktualmente por a ripará ku turistanan hulandes ta sigui yega Boneiru tòg na kantidat basta grandi riba buelonan di KLM i Tui.
Tin rumornan ta kore ku ta indiká ku entre otro Boneiru lo por haña un kódigo hel, ku ta nifiká ku no ta deskonshá turistanan hulandes pa biaha pa e isla.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Welcome to Globalreach.org!
Training Bibliko pa kada kreyente totalmente Gratis.
GLOBALreach.org tin kursonan di evangelisashon, disipulado, i training den diferente idioma totalmente gratis. E kursonan aki ta duna bon enseñansa den e Palabra di Dios i ta e base pa training biblíko den hopi pais rònt mundu.
Tur luna, kreyentenan di mas di 170 pais ta download miles di kurso. Individualnan, gruponan chikí, klasnan di “Zondag School”, skolnan di Beibel, pastornan, tur ta uza e kursonan aki. Tur e kreyentenan aki tin e mesun meta: oumentá nan propio konosementu i komprondementu di e Palabra di Dios.
Por print mayoria di e kursonan aki. P’esei nos ta enkurashá bo pa print e kantidat di kopia ku bo ke, no ta importá kuantu!
Tuma kontakto ku Global University pa kursonan den mas di 120 idioma òf pa informashon kon pa kuminsá awe mes un Sentro di Estudio pa Evangelisashon i Disipulado (SEED) na bo iglesia òf na bo kas!
Pa mas informashon, yama e School for Evangelism and Discipleship di Global University na 1-800-443-1083.
Główny kurs
Jezus jest dla nas przykładem w głoszeniu Dobrej Nowiny wszystkim ludziom. On chce, abyśmy głosili ewangelię gdziekolwiek jesteśmy. Ten 166-stronicowy kurs napisany przez Jean-Baptiste Sawadogo pomoże ci zrozumieć prawdziwe znaczenie ewangelizacji. Poznanie podstaw omówionych w tym kursie umożliwi wierzącym dzielenie się Chrystusem z ludźmi wokół nich w bardziej przystępny sposób i z większą siłą przekonywania.


text:
ORANJESTAD (AAN): Recientemente durante un conferencia di prensa di Partido AVP, e Presidente di Fundacion Digna Lacle Herrera (FDLH), dr. mr. Ryçond Santos do Nascimento a anucia un cyclo nobo di cursonan pa formacion político cu e dos organizacionan aki ta ofrece na comunidad.
Fundacion Instituto Formacion Politico Digna Lacle-Herrera ta anuncia cu diahuebs 24 di Maart 2022 e curso basico di Formacion Politico ta cuminsa atrobe na Cas di Partido AVP. E curso basico ta provee un trayecto di capacitacion na tur cu ta kier contribui na nos comunidad.
Participacion na e curso ta exigi solamente un actitud activo y un contribucion chikito. No tin rekisito adicional pa participacion na e curso aki. E curso ta tene cuenta cu diferencia den background, diferencia den nivel di educacion y ta habri pa tur cu tin interes irespecto nan afiliacion politico. E lesnan lo tuma luga durante seis siman consecutivo riba diahuebs di 7’or pa 9’or di anochi cuminsando dia 24 di maart 2022.
Docente general pa e lesnan lo ta mr. dr. Ryçond Santos do Nascimento y lo tin como docentenan invita cu amplio experiencia den nan ramo: mr. Mike Eman pa locual ta trata maatschappelijke stromingen y ideologia político, mr. Angel Bermudez pa locual ta trata e parti budgetrecht, e proceso presupuestario di nos sistema parlamentario y mr. Suzy Romer lo duna un gastcolege riba Koninkrijkszaken.
Nos Constitucion ta e base di derecho constitucional interno di Aruba. Nos Constitucion ta crea nos sistema parlamentario a base di tres norma fundamental: responsabilidad ministerial, e principio di confianza y e derecho pa disolve parlamento.
Ideologia politico ta forma e filosofia general pa cu tarea y organizacion di un gobierno, organizacion di un pais y posicion di e persona den su comunidad. Cierto ideologia ta pone mas enfasis riba e libertad di e individuo (liberal), otro ta accentua e rol di estado/gobierno (socialista) y tin cu ta busca un balansa entre e dos perspectiva aki y den esey tambe ta accentua e rol di comunidad (Cristian democrata).
E presupuesto di Pais Aruba ta forma parti central di gobernacion. Nos ley conoce como norma principal cu ningun minister mag di gasta placa di Pais Aruba si esaki no ta riba e presupuesto aproba pa Parlamento. Si un gasto no ta presupuesta, ta e minister mes lo mester paga e gasto haci for di su mesun saco (articulo 31 inciso 2 Comptabiliteitsverordening). Den e proceso di crea e presupuesto gobierno ta tuma iniciativa, pero mester tene cuenta cu diferente actor, manera: CAft, Raad van Advies y naturalmente Parlamento.
Koninkrijkszaken ta un tema hopi actual. Banda di Statuut cu ta regla e relacionan entre e paisnan den Reino tin Rijkswetten cu a cambia e relacionan substancialmente y cu COHO y mas Rijkswetten e trend aki ta continua. E constelacion, supervision y cambio den reparticion di autoridad cu ta bin cu esaki lo worde ilustra den e gastcollege aki.
Formacion ta esencial den e epoca di tanto reto. Di e manera aki Fundacion Digna Lacle-Herrera kier sigui brinda un plataforma na e mensahe cu hunto nos mester hisa e nivel di politica na Aruba. P’esey e lema di e curso di formacion politico, expresa na Hulandes, ta keda: “Ambieer niet een functie, maar de kennis om die functie te kunnen vervullen”.
Tur cu kier duna un aporte na e causa publico ta keda cordialmente invita.


text:
Kralendijk- Elvia Tjin Asjoe, mama di lider di partido MPB, Elvis Tjin Asjoe, ta hasi un apelashon riba tur hende riba 60+ na Boneiru pa bakuná kontra di Covid-19.
“Hopi hende a muri pa motibu di Covid, pasombra nan no a haña e bakuna na tempu”, asina Elvia Tjin Asjoe ta bisa den un mensahe di video. Elvia Tjin Asjoe ta sigui bisa ku e virus por hasi hende grandi, manera e mes, hopi daño.
Elvia Tjin Asjoe mes tin 86 aña di edat i pronto e mes lo bakuná tambe.
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
WILLEMSTAD- Un tim di e publikashon Nationa Geographic siman pasá a bisthitá Wardakosta na Kòrsou. E tim a wòrdu kompañá pa algun periodista hulandes. E bishita a tuma lugá den kuadro di promoshon di un documental tokante Wardakosta.
E bishitantenan a hiba un bishita na e base di aporte na Parera i tambe e sentro operashonal na aeropuerto Hato. Tambe a pasa e promé episidio pa invitadonan por a mira e resultado di tur e trabou. Na tur ta bai tin seis episodio den e documental.
2022
E programa ku National Geographic a produsí tokante Wardakosta lo wòrdu transmití na aña 2022 na Hulanda.


text:
ORANJESTAD - En conexion cu un investigacion andando un ekipo special di polis, Project Team Drugspanden a haci entrada hudicial na un cas na Weg Rooi Hundo. Aki a detene un hende homber di inicialnan: J.O.W. naci na Aruba di 36 aña pa bendemento di droga for di e percela menciona. Durante razzia a confisca un cantidad di droga entre otro cocaina y piedra (Base). Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nan ta pidi si bo tin cualkier informacion yama nos tiplijn di Polis cu ta: 11141. Nan ta garantisa cu bo ta keda anonimo pa bendemento di droga.
ORANJESTAD – Wardacosta di Aruba diamars atardi a alerta tur usuario di lama, en especial tur propietario di botonan chikito, botonan piscado, botonan di placer, seadoo y otro deportistanan aquatico relaciona cu e hecho cu Servicio Meteorologico awe a sacka un anuncio di ‘codigo oran?o’ pa e isla di Aruba.
ORANJESTAD – Recientemente Centro di Rescate y Cordinacion di Wardacosta a risibi un notificacion via VHF canal 16, di un boto ku tawata tin problema. E capitan a notifica ku su boto di piscado tawata tin problema y ku e no por a sigui nabega. RCC mes ora a informa steunpunt Aruba, ya asina por a sali un Metal Shark, ku a bai na localidat di e boto Mishaili.
MACUARIMA - Aruba un biaha mas tabata anfitrion pa un traning pisa pa recluta miembronan nobo pa e Team di Aresto. Team di Aresto ta considera un team profesional cu ta infoca riba diferente area pero un di e areanan importante ta pa pone man riba sospechoso cu ta considera peligroso. Ta pesey a yega e momento un biaha mas pa recluta mas miembro nobo pa e Team elite aki. Ta pesey comunidad di Aruba por a mira y biba diferente acontecimento riba nos pais e ultimo lunanan aki. Tur esaki tin di haber pa mira e calidad y habilidad di cada cursista cu a participa den e training aki.
ORANJESTAD - E conocido musico Antoni Gario a pone fin na su bida den fin di siman. Na e momento ey, e tabata deteni den un cel na warda di Shaba, pa sospecho di a viola su yiu muhe ora cu e yiu tabata menor di edad. Vocero di polis Liliana Rasmijn a confirma cu diadomingo pa 11:30 di mainta Polis di na Warda di Polis Noord a informa Central di Polis cu un preso lo a pone fin na su bida. Manera cu e informe a drenta Centra di Polis a despacha ambulance cu maximo urgencia pa Warda di Polis Noord.


text:
ORANJESTAD – Ken no ta corda cu den añanan 80 a papia di e fenomeno di e buraco den e capa solar of e ozon? Tambe, a stop di produci hopi producto como cu esakinan tawata contribui na haci e capa den e ozon mas fini y crea un buraco cu lo tin efectonan desastroso pa hende y bida na mundo.
Tur aña ariba 16 september ta celebra y ta pone atencion riba e tema cu Nacionnan Uni desde aña 1987 a propone como Dia Internacional di preservacion di capa di ozon. E conmemoracion aki di e fecha 16 di september tin di haber cu firmamento di un protocol na Montreal cu a trata e substancianan cu ta afecta y por caba cu e capa di ozon. Directie Natuur en Milieu (DNM) ta e instancia gubernamental cu ta formula maneho pa loke ta trata e topiconan relaciona cu naturalesa y medio ambiente, pa tene esakinan den un estado saludabel pa un y tur. E capa di ozon tin un rol importante pa proteha salud humano, medio ambiente y e ecosistema. P’esey tambe DNM ta pone un luz riba e tema y e dia di conmemoracion aki.
Kico ta e temanan pa atende cune rond di e topico di e capa di ozon?
Topiconan manera e capa di e ozon (ozone layer), cambio di clima, daño na e capa solar, promocion di e productonan cu ta ozone friendly, e rayonan ultravioleta, e ondanan cayente cu tin di haber cu e gasnan den atmosfera.
E aña aki pa cu e dia International di capa di ozon, Nacionnan Uni kier pa celebra e exito den e avancenan di e area di proteccion di e ozon. Mester vigila si, cualkier substancia of producto ilegal cu lo por contribui na e daño di e ozon. P’esey mes paisnan mester coopera y sostene e Kigali Amendment na e Montreal protocol cual a bay den efecto dia 1 di januari 2019. Esaki a encera pa eradica y stop cu hydroflourocarbons (HFC’s) cual ta e gasnan potente cu ta contribui na cambio di clima. E amienda aki por yuda evita cu temperatura global lo subi te cu 0.4 grado C pa final di e siglo. Tambe door di combina e accionnan, elimina mas gas HFC y cambia pa e productonan cu ta spaar energia, p.e den e industria cu ta traha e productonan pa fria (cooling industry), manera airco y frishidernan, nos por logra mas beneficio pa e clima y proteccion pa e ozon.
Pa por haya mas informacion tocante di e capa di ozon, DNM ta acerca departamento meteorologico, cu ta e instancia cu diariamente ta duna un indicacion tocante e rayonan ultravioleta cu ta midi rond mundo. Asina hende por sa ki grado ta safe y con largo por keda pafor sin cu esaki ta afecta e cuero na un forma peligroso. Esaki ta un ehempel di kico hende mester tene cuenta cu ne. Tambe ta importante pa ora di cumpra e productonan di aerosol (di fliet), pa check bon si nan no ta contene gasnan HFC of otro kimico daniño pa nos medio ambiente.


text:
Rumornan ta circulando cu na Aruba tin un posibel caso di Coronavirus confirma. Como Departamento responsabel pa salud di comunidad nos tin pa clarifica cu esaki no ta berdad.
Departamento di Salud Publico ta un organo transparente y profecional cu ta traha pa cuida salud di Aruba. Como departamento responsabel, nos lo no sconde ningun informacion pa nos comunidad. Un comunidad bon informa lo ta bon prepara pa cualkier situacion cu por presenta y esaki ta loke Departamento di Salud Publico ta haci, door di informa comunidad riba tur risico cu por presenta.
Pa e motibo aki cu nos ta invita pueblo di Aruba pa sintonisa nos conferencia di prensa programa pa mayan dia 28 di januari 2020 pa 8:30 di mainta unda nos lo duna un “update” riba e ultimo desaroyonan rond di Novel Coronavirus y con Aruba ta prepara pa esaki.


text:
Aruba
A fayece: Jorge Geraldo “Roy” Rasmijn
Cu dolor na nos curason pero conforme cu boluntad di DIOS y alavez agradecido pa tur locual e a significa y hasi pa nos, nos ta anuncia fayecimento inespera di nos casa, tata, welo y ruman stima:
Jorge Geraldo “Roy” Rasmijn
*23-04-1948 – †20-06-2022
Miho conoci como Papa Roy of Padu
Nos ta pidi nos disculpa si den nos tristesa nos por a lubida di menciona un
famia of ser keri.
Acto di despedida lo tuma lugar diasabra 25 di juni 2022 di 9’or pa 11’or di mainta na misa Cristo Rey na Brazil, sigi pa acto di cremacion cu lo tuma lugar den seno di famia.


text:
Durante e conferencia semanal di partido AVP, drs. Arthur Dowers, a elabora ariba e ponencia di minister di Enseñansa, drs. Rudy Lampe, cu a bisa di cu AVP a neglisha ‘Enseñansa Special’.
Dowers a puntra su mes, con un persona manera drs. Lampe cu tin asina tanto educacion, por papia asina hopi barbaridad. Drs. Lampe ta haci como sifuera cu 10 aña pasa a cuminsa cu ‘Enseñansa Special’. Pa drs. Lampe acusa AVP di a neglisha ‘Enseñansa Special’, e mester bay bek den su mesun seno, su partnernan di coalicion.
Ta e gobierno anterior a traha un Curriculum Ontwikkeling asina bon haci, mustrando asina respet pa e ‘doelgroep’ aki. E problema ta cu drs. Lampe haciendo un desastre, e ta faltando un respet pa enseñansa, pa esunnan den field, ya cu e no ta involucra nan. Ta traha un curriculum unda cu no ta duna niun splicacion y esaki Dowers sa, ya cu e tabata den reunion ora cu esaki a wordo bisa.
E maestronan no tabata sa cu nan ta bin cun’e, eynan drs. Lampe a faya. E no a informa di e proceso corecto.
Tambe ta un falta di respet, mirando cu ta AVP ta esun cu a scoge pa saca Enseñansa Special (SPO) for di EPB ya cu e ta un scol chikito bou di AVP, ya cu e alumnonan no ta haya chens di desaroya manera cu e mester ta, ya cu nan no ta wordo respeta tampoco na e scol aki. AVP a lucha pa sacanan for di EPB.
Na prome instante Lampe a admiti cu ta danki na AVP tin un scol nobo y cu e ta sumamente contento cu e desaroyonan cu AVP a pone. Awo, cu e field a bolter contra di dje, pa e barbaridadnan cu e ta haciendo, a bin resulta cu ta AVP ta esun cu ta haci fout. Awo ta como sifuera cu AVP kier baha gobierno.
AVP no ta interesa si Rudy Lampe ta minister di Enseñansa of no, ya cu tur ta e mesun sinberguensa, ya cu nan no ta traha pa pueblo tur ta traha pa nan saco. Pero AVP no kier pa Lampe desgracia enseñansa, e futuro di nos pais. No ta discuti e futuro di gobierno, paso tur ta mesun cos.
Den pasado a papia di Cultura di Miedo, pero awo si por papia di cultura di miedo, ya cu ta intimida y menasa, gaña ariba hende, unda cu ta culpa di ta un agenda di AVP pa baha gobierno.
Un maestro, sindicalista no mester di niun hende pa bringa pa nan. Tur hende tin derecho di protesta, pero con ta posibel cu cada biaha cu tin un protesta contra di e minister, e ta sali acusa nan di ta contra di dje.
E minister mester stop di terorisa maestronan cu ta sali manifesta contra di su maneho.